Wanita Harus Percaya pada Kekuatan dan Kemampuan Diri – Raja Puan Muda Perlis

Arau – Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil berkenan berangkat menerima mengadap delegasi
daripada Pertubuhan Kraf Malaysia di Galeri DiRaja Arau.

Turut berangkat sama ialah anakanda kedua baginda, Yang Amat Mulia (YAM) Sharifah Farah Adriana ibni Syed Faizuddin Putra Jamalullail.

Delegasi tersebut diketuai oleh Presidennya, Nik Faiz Nik M. Amin, Ahli EXCO, Arja Lee yang juga merupakan seorang artis terkenal serta Pengurus Kreatif Pengurusan Acara dan Komunikasi [email protected], Andy Siti Nurhidayah Rahim.

Titah Tuanku Hajah Lailatul Shahreen Akashah selepas majlis tersebut, “Golongan wanita  perlu sentiasa percaya pada kekuatan dan kemampuan diri masing-masing. Untuk menjadi wanita hebat, wanita harus belajar bagaimana memperbaiki masalah sendiri tanpa bantuan orang tua, keluarga mahupun pasangan. Jangan mudah menyerah walaupun keadaan sulit. Mengatasi masalah sendiri akan membantu seseorang wanita itu lebih percaya diri dan mampu menjadi inspirasi buat wanita lain untuk melakukan perkara yang sama”.

Proses untuk menjadi wanita hebat tidak mudah dan banyak perkara perlu dilakukan. Tambah Tuanku Raja Puan Muda lagi, “Untuk menjadi wanita hebat dan sukses bukan hanya dipandang daripada segi kejayaan atau pangkat kerja yang dimiliki semata-mata. Hebatnya wanita itu juga apabila berjaya mendidik anak-anak sehingga sukses menjadi anak yang terbaik buat kedua-dua ibu bapa atau berjaya menjadi seorang ketua inspirasi buat pekerjanya”.

Selepas Galeri DiRaja Arau, delegasi tersebut turut melawat Kampung Way dan juga Kampung Nelayan Warna-warni Seberang Ramai Kuala Perlis.


DBP Promosikan Perkaedahan Tulisan Jawi kepada Guru di Thailand

Untuk mendapatkan maklumat terkini, ikuti kami melalui Telegram

Selain itu, menerusi program tersebut juga diadakan Ceramah Pengajaran dan Pembelajaran Bahasa Melayu yang disampaikan oleh Dr. Haji Abang Patdeli Abang Muhi,  Pengarah Jabatan Pengembangan Bahasa dan Sastera, DBP.

Menurut Datuk Abang Sallehuddin Abg. Shokeran, Ketua Pengarah DBP, matlamat program ini diadakan adalah untuk mempromosikan perkaedahan tulisan Jawi  yang diselaraskan oleh DBP. Beliau juga menyatakan kesediaan DBP untuk melatih guru-guru yang terpilih untuk menjadi Munsyi Jawi di Wilayah Phuket dan wilayah lain di Selatan Thailand. Di samping mempromosikan tulisan Jawi, program itu juga ialah satu usaha yang dilaksanakan oleh DBP untuk mengantarabangsakan bahasa Melayu.

Bengkel Perkaedahan Tulisan Jawi Dewan dan Ceramah Pengajaran dan Pembelajaran Bahasa Melayu yang diadakan itu mendapat maklum balas yang baik dalam kalangan peserta. Yang turut hadir dalam program tersebut ialah YB Dato’ Sri Hasnol Zam Zam Haji Ahmad, Setiausaha Kerajaan Negeri Perlis dan Tuan Haji Mohd Nazim Mohd Noor, Ketua Pegawai Eksekutif MAIPs.


Bilangan Warden Asrama Ditambah, Elaun Dinaikkan Mulai 1 Ogos

Putrajaya – Bagi tujuan penambahbaikan portfolio warden asrama di 1874 buah sekolah berasrama, Kementerian Pendidikan Malaysia (KPM) mengumumkan pertambahan warden asrama sebanyak 63 peratus, iaitu 3813 orang daripada 6055 orang kepada 9868 orang.

Menurut KPM, inisiatif ini dapat membolehkan pelaksanaan penggiliran bertugas kepada warden asrama di semua sekolah berasrama.

Selain itu, kadar Elaun Warden Asrama (EWA) turut dinaikkan sebanyak 25 peratus yang akan berkuat kuas pada 1 Ogos 2022.

Dengan kadar baharu tersebut, EWA bagi Ketua Warden adalah sebanyak RM350 sebulan dan RM300 sebulan bagi Warden Asrama.

Dalam kenyataan media pada hari ini, KPM menyatakan bahawa kadar EWA kali terakhir disemak adalah pada tahun 1997.

Pertambahan bilangan warden asrama dan kenaikan kadar EWA ini melibatkan implikasi kewangan tambahan berjumlah RM18 990 480 setahun.

“KPM ingin merakamkan ucapan terima kasih kepada Jabatan Perkhidmatan Awam (JPA) dan Kementerian Kewangan Malaysia (MOF) atas kelulusan permohonan penambahan jumlah warden dan kenaikan kadar EWA ini,” kata KPM dalam kenyataannya pada hari ini.


Malam Wartawan Malaysia 2022: Pengiktirafan Tertinggi buat Pengamal Media

Kuala Lumpur – Malam Wartawan Malaysia (MWM 2022) dan penganugerahan Hadiah Kewartawanan Malaysia MPI-Petronas 2021 (HKM 2021) kepada pengamal media yang bergerak aktif melabuhkan tirainya malam tadi menyaksikan 42 orang calon diumumkan sebagai pemenang hadiah Emas, 46 calon pemenang Perak, 26 calon pemenang Gangsa dan dua orang pemenang Anugerah Khas.

Anugerah Khas dimenangi oleh Penasihat Kumpulan, Star Media Group, Datuk Seri Wong Chun Wai. Seorang lagi menerima anugerah yang sama ialah penulis prolifik, ahli Lembaga Pengarah Sarawak Media Group, serta penulis majalah terbitan Dewan Bahasa dan Pustaka (DBP), Dr. Jeniri Amir.  Kedua-duanya menerima wang tunai sebanyak RM5000 bersama trofi dan sijil penghargaan. Setiap pemenang HKM 2022 membawa pulang wang tunai yang bernilai antara RM1000 hingga RM10 000.

Sebelum itu, Malaysian Press Institute (MPI) dalam kenyataannya menerima sebanyak 350 penyertaan HKM 2021 dan sebanyak 116 calon pemenang disaring untuk diberikan pengiktirafan pada majlis gilang-gemilang, malam tadi di Hotel Shangri-La.

Ketua Pegawai Eksekutif MPI, Datuk Dr. Chamil Wariya berkata, penilaian penentuan pemenang dikendalikan sepenuhnya oleh panel hakim bebas yang terdiri daripada wartawan veteran yang tidak terikat dengan mana-mana organisasi berita dan ahli akademik dalam bidang kewartawanan dari universiti awam dan swasta. MPI bertindak sebagai fasilitator atau pemudah cara penyertaan.

Penyertaan HKM 2021 mencatatkan 35 peratus peningkatan, iaitu sebanyak 350 penyertaan berbanding dengan tahun 2020, iaitu sebanyak 228 penyertaan. Keadaan ini membuktikan bahawa kesediaan pengamal media untuk berdaya saing secara sihat dengan mempertaruhkan penulisan dan pelaporan sepanjang tahun 2021 melalui HKM 2021 kekal membara.

Kepantasan menyalurkan berita seiring dengan fakta sahih dan tepat dalam usaha mengekang penyebaran berita palsu, selain penggunaan pelbagai teknologi digital dalam pengumpulan dan penyebaran maklumat mengikut kitaran 24 jam sehari dan 356 hari setahun adalah antara cabaran utama yang perlu didepani oleh kelompok wartawan profesional hari ini. Demikian menurut Datuk Dr. Chamil.

Lebih membanggakan MPI, penyertaan tahun ini tidak lagi dikuasai dan dimonopoli oleh media legasi atau tradisional tetapi disaingi oleh media di alam maya. Hal ini menggambarkan perubahan landskap baharu media dan kewartawanan di negara ini.

Menurut Datuk Dr. Chamil, karya yang dihantar untuk menyertai HKM tidak lagi berdasarkan media tradisional atau digital, tetapi berdasaran platform. Hal ini demikian kerana produk berita di alam nyata juga kini mampu diakses dalam talian.

Bagi meraikan sumbangan dan sebagai penghargaan terhadap pengamal media yang bertungkus-lumus menyajikan dan memaparkan berita, majlis kemuncak MWM 2022 memperlihatkan konsep baharu penyampaian anugerah, iaitu pemenang diumumkan oleh penerima Hadiah Kajai pada tahun-tahun sebelumnya sejak acara ini dianjurkan. Jika sebelum ini pemenang akan diumumkan oleh pengacara majlis, tetapi pada tahun ini sedikit perubahan dibuat untuk memberikan kelainan pada penyampaian anugerah kewartawanan yang paling berprestij ini.

Dalam majlis yang sama, Tokoh Wartawan Negara, Tan Sri Datuk Johan Jaaffar diundang sebagai tetamu kehormat dan diberikan penghargaan untuk melancarkan Malam Kemuncak MWM 2022.

Turut hadir sama memeriahkan majlis, Naib Presiden Eksekutif dan Ketua Pegawai Eksekutif Perniagaan Hiliran Petronas, Datuk Sazali Hamzah yang mewakili Petronas selaku penaja utama HKM 2021, Ketua Pengarah DBP, Datuk Abang Sallehuddin Abg. Shokeran, dan orang kenamaan yang lain.

Petronas menjadi penaja utama HKM kepada pemenang sejak tahun 1994 dengan nilai tajaan terkini berjumlah RM300 000.

Majlis turut dimeriahkan dengan persembahan nyanyian dua orang bintang legenda negara, Anuar Zain dan Ella yang dibawakan khas oleh MPI.


Majlis Pecah Tanah Projek Pembinaan Bangunan Tambahan dan Padang SK Putrajaya Presint 18(2)

Untuk mendapatkan maklumat terkini, ikuti kami melalui Telegram

Putrajaya – Menteri Kanan Pendidikan, YB Datuk Dr. Radzi Jidin merasmikan Majlis Pecah Tanah Projek Pembinaan Bangunan Tambahan dan Padang serta perasmian Mesyuarat Agung Persatuan Ibu Bapa dan Guru (PIBG) Sekolah Kebangsaan Putrajaya Presint 18(2) ke-10 pada hari ini.

Dalam majlis tersebut, Dr. Radzi Jidin berkata, penambahan sekolah baharu perlu dilaksanakan setelah Kementerian Pendidikan Malaysia (KPM) mendapati jumlah penduduk di sesetengah kawasan perumahan semakin meningkat dengan mendadak dan pembangunan perumahan di kawasan tersebut berlaku dengan cepat.

Menurut Dr. Radzi Jidin, KPM memberikan keutamaan untuk membuka sekolah baharu di kawasan berkepadatan penduduk yang tinggi seperti di Klang, Selangor dan beberapa buah kawasan di Johor.

Selain itu, KPM juga sedang berusaha mencari lokasi yang sesuai untuk pembinaan sekolah baharu di kawasan-kawasan tersebut memandangkan kesukaran mendapatkan tanah merupakan antara kekangan yang sedang dihadapi oleh KPM.

“KPM juga mengambil pendekatan dengan memberikan tumpuan untuk membina sekolah baharu di kawasan-kawasan ini dengan purata 10 buah sekolah baharu dibina setiap tahun,” kata Dr. Radzi Jidin

Sehubungan dengan itu, pembinaan sekolah baharu akan mengurangkan tekanan dan kepadatan pelajar yang dihadapi oleh sekolah-sekolah yang telah sedia ada, khususnya sekolah rendah.

“Beberapa usaha telah dilakukan oleh KPM untuk mewujudkan sekolah-sekolah baharu di kawasan ini. Walau bagaimanapun, isu mencari dan mendapatkan tanah yang sesuai di kawasan-kawasan yang padat dengan penduduk ini menjadi kekangan utama KPM,” ujar Dr. Radzi Jidin.

Jelas Dr. Radzi Jidin lagi, kawasan yang dipilih untuk dibina sekolah baharu perlulah bersesuaian, strategik dan berdekatan dengan kawasan perumahan di samping laluan masuk ke kawasan sekolah yang mudah untuk para guru dan kakitangan sekolah, pelajar dan ibu bapa.

Dalam majlis yang sama, Dr. Radzi Jidin turut menyatakan bahawa KPM akan mengkaji kurikulum pendidikan sekolah rendah yang didakwa beraras tinggi dan sukar bagi pelajar untuk menguasai subjek tertentu.

“Sehubungan dengan itu, semakan semula kurikulum sekolah rendah dan menengah akan dilaksanakan berikutan pusingan pertama Kurikulum Standard Sekolah Rendah (KSSR) tamat pada tahun ini, manakala Kurikulum Standard Sekolah Menengah(KSSR) pula telah tamat pada tahun lepas,” jelas Dr. Radzi Jidin.


Pencarian Maklumat Secara Konvensional Masih Relevan – Raja Muda Perlis

Kangar – Raja Muda Perlis, Tuanku Syed Faizuddin Putra Jamalullail menitahkan bahawa kepesatan dan percambahan maklumat pada hari ini telah mencetuskan pelbagai idea baharu dalam merekabentuk peralatan peranti terkini. Pencarian maklumat secara konvensional biarpun dianggap sebagai ketinggalan oleh segelintir pihak, tetapi jika diamati secara mendalam, hal tersebut masih kekal relevan.

“Begitulah juga dengan perpustakaan yang tetap relevan walaupun pelbagai teknologi terkini telah tercipta seperti bacaan melalui e-buku dan sebagainya. Namun begitu, perpustakaan tetap boleh menggunapakai platform ini sebagai sebahagian daripada komponen maklumat dalam usaha untuk menyebarluaskan ilmu pengetahuan”, demikian titah baginda ketika berkenan berangkat merasmikan “Pesta Buku Perlis dan Karnival Pembaca 2022” yang diadakan di Ruang Pinjaman Perbadanan Perpustakaan Awam Negeri Perlis di Kangar.

Berangkat sama ialah Raja Puan Muda Perlis,Tuanku Hajah Lailatul Shahreen Akashah Khalil.

Keberangkatan tiba baginda berdua disambut oleh Ketua Pengarah Perpustakaan Negara Malaysia, Puan Salasiah Abdul Wahab dan Pengarah Perbadanan Perpustakaan Awam Negeri Perlis, Tuan Azizi Janan.

Menurut Tuanku Syed Faizuddin Putra, majlis berkenaan merupakan satu lagi bentuk usaha dalam meningkatkan penguasaan membaca dan mendidik masyarakat supaya terus cinta akan ilmu pengetahuan. Program ini juga boleh dijadikan sebagai contoh atas usaha yang dilakukan oleh perpustakaan di negara ini sejak sekian lamanya.

Baginda percaya, hal tersebut bukan sahaja memberi impak yang tinggi kepada perpustakaan, tetapi kepada semua pihak yang telah menjadi nadi yang menggerakkan Pesta Buku ini sehingga dapat dianjurkan saban tahun. Pada tahun 2020, difahamkan sebanyak 28 568 pengunjung dari dalam dan luar Perlis telah hadir ke Pesta Buku dan Karnival Buku Perlis, sama ada untuk mendapatkan bahan bacaan ataupun menyertai aktiviti yang diadakan.

Tuanku Raja Muda turut mengcapkan syabas kepada pihak Perbadanan Perpustakaan Awam Negeri Perlis atas usaha yang telah dilaksanakan sepanjang tahun dengan menyediakan perkhidmatan terbaik kepada semua golongan masyarakat tanpa meminggirkan mana-mana golongan dan berharap seluruh masyarakat dapat mengambil peluang untuk turut serta melibatkan diri dalam program-program galakan membaca anjuran Perbadanan Perpustakaan Awam Negeri Perlis yang memberikan manfaat kepada semua golongan. Dengan suasana baharu perpustakaan yang telah ditambah baik, lebih kondusif dan selesa, baginda percaya perkara ini juga menjadi faktor pendorong masyarakat untuk melawat ke perpustakaan bertepatan dengan slogan “Sejenak di Perpustakaan, Selautan Ilmu Pengetahuan”.

Tuanku Raja Muda dan Tuanku Raja Puan Muda turut berkenan meluangkan masa melawat gerai pameran dan aktiviti serta melawat “My Mobile Planetarium” yang disediakan oleh pihak penganjur.


Raja Perlis Sempurnakan Pelancaran Buku Grit and Gumption – The Yusuf Brothers of Penang

Untuk mendapatkan maklumat terkini, ikuti kami melalui Telegram

Kuala Lumpur – Raja Perlis, Duli Yang Maha Mulia (DYMM) Tuanku Syed Sirajuddin Jamalullail berkenan berangkat menyempurnakan pelancaran buku Grit and Gumption – The Yusuf Brothers of Penang di The Grand Ballroom, Hotel Shangri La, Kuala Lumpur pada malam semalam.

Keberangkatan tiba baginda dan Raja Perempuan Perlis, DYMM Tuanku Tengku FauziahAlmarhum Tengku Abdul Rashid disambut oleh Tan Sri Dato’ Seri Haji M. Ariffin Yusuf dan abangnya Datuk Zain Yusuf serta ahli keluarga beliau.

Berangkat sama, Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil.

Turut hadir, Ketua Pengarah Dewan Bahasa dan Pustaka (DBP), YBhg. Datuk Abang Sallehuddin Abg. Shokeran.

Dalam majlis tersebut, Tuanku Raja menitahkan ucapan tahniah dan ucapan “Selamat Maju Jaya” atas kejayaan menerbitkan buku autobiografi mengenai pengalaman, cabaran dan kejayaan hidup M. Ariffin dan ahli keluarga A.G. Yusuf.

DYMM Tuanku Syed Sirajuddin yang sudah lama mengenali keempat-empat adik-beradik Yusuf Brothers ini bertitah bahawa buku ini sangat menarik untuk dibaca dan segala pengalaman dan cabaran yang dilalui oleh Yusuf Brothers ini boleh dijadikan sebagai inspirasi dan teladan yang baik.

Titah baginda, “Secara sepintas lalu buku yang mengisahkan riwayat hidup keluarga A.G Yusuf ini sangat menarik. Buku ini mengandungi penceritaan setiap seorang ahli keluarga sejak kecil sehingga dewasa secara individu, hubungan kekeluargaan, cabaran semasa alam kerjaya, perniagaan, penglibatan aktiviti sosial dan kebajikan masing-masing. Kesemua keluarga Yusuf ini telah berusaha dengan gigihnya untuk mencapai kejayaan dalam bidang yang diceburi masing-masing”.

Baginda turut berseloroh tentang Tan Sri Dato’ Seri Haji M. Ariffin yang lebih rapat dengan baginda berbanding dengan adik-beradiknya yang lain walaupun baginda mengenali dua orang lagi abangnya sejak zaman persekolahan di Sekolah Menengah Penang Free, kerana beliau berkahwin dengan Puan Sri Datin Seri Abedah Seman, iaitu seorang rakyat dari negeri baginda.


Kadet PTD Terokai Fungsi DBP

Kuala Lumpur – Sebanyak 10 orang peserta Program Diploma Pengurusan Awam Institut Tadbiran Awam Negara (DPA INTAN) bersama-sama pegawai kementerian mengadakan kunjungan lawatan kerja ke Dewan Bahasa dan Pustaka (DBP) bagi mengenali dan memahami fungsi DBP sebagai sebuah badan yang berperanan penting dalam mengembangkan bahasa dan persuratan Melayu, hari ini.

Sesi lawatan kerja ini merupakan satu daripada aktiviti berkala yang dilaksanakan oleh INTAN kepada peserta DPA atau lebih kenali sebagai Kadet Pegawai Tadbir dan Diplomatik (PTD) untuk memberikan pendedahan awal terhadap budaya kerja perkhidmatan awam, khususnya agensi di bawah kementerian.

Sepanjang dua jam program berlangsung di Balai Seminar Tun Dr. Hamdan Sheikh Tahir, Wisma DBP, Kadet PTD diberi sesi taklimat tentang DBP, antara inti patinya termasuklah sejarah penubuhan, perkhidmatan dan produk yang ditawarkan serta cabaran DBP mengharungi peredaran zaman tatkala menuju ke era teknologi pendigitalan.

Ketua Editor Bahagian Majalah, Dr. Rosmani Omar mengucapkan setinggi-tinggi penghargaan kepada para peserta DPA yang terlibat dalam lawatan kerja tersebut, seterusnya mengharapkan agar pelibatan hubungan dua hala dalam memartabatkan bahasa Melayu terus disokong dan dipergiat.

Menurut beliau, JendelaDBP merupakan satu produk inovasi yang dibangunkan pada tahun 2021 rentetan pandemik COVID-19, sebagai wadah ilmu untuk masyarakat mengakses produk DBP, lantas menjadi pusat rujukan umum yang bermanfaat.

Mengulas lebih lanjut, Ketua Editor Bahagian Multimedia, Naimah Yusof turut memaklumkan bahawa JendelaDBP dibangunkan bagi menyebarluaskan pelbagai produk penerbitan bahasa, sastera, persuratan Melayu dan budaya dalam bentuk digital yang bersesuaian dengan perkembangan semasa.

Dalam kunjungan hormat tersebut, Perancang Bahasa dari Bahagian Komunikasi dan Korporat, Rabi’ahtuladawyah Md. Saleh memberikan taklimat tentang korporat DBP, di samping menjelaskan signifikannya DBP dalam memperkasa dan mendaulat bahasa pada peringkat tertinggi.

Sementara itu, Perancang Bahasa dari Bahagian Perkamusan, Hairani Mohd. Khalid turut mempromosikan Kamus Dewan Perdana, yakni merupakan kamus baharu bahasa Melayu yang terbesar dan terlengkap dengan mempunyai 120 ribu entri dan subentri, serta berdasarkan lebih daripada 113 juta kata dalam data korpus DBP.

Dalam sesi taklimat terakhir, Perancang Bahasa dari Akademi DBP, Dr. Syaidul Azam Kamarudin menerangkan tentang keistimewaan Akademi DBP yang menyediakan tawaran kursus bahasa, sastera, penerbitan, teknologi maklumat, pentadbiran dan pengurusan serta kursus umum.

Selain daripada kunjungan ke Anjung DBP, rombongan Kadet PTD yang diketuai oleh Tijana Ayob, Pegawai Bahagian Pengurusan Sumber Manusia INTAN turut tidak melepaskan peluang untuk memasuki konti DBP bagi menimba ilmu dan merasai pengalaman sebagai pengacara atau penyampai, di samping memastikan penggunaan bahasa Melayu yang betul.


Program Titian Kasih Membina Mentaliti Kelas Pertama – Raja Muda Perlis

Untuk mendapatkan maklumat terkini, ikuti kami melalui Telegram

Kangar – “Ilmu yang dikongsikan dalam program Titian Kasih menekankan kepentingan mentaliti kelas pertama dalam segala tindakan dan sangat penting bagi melahirkan masyarakat yang responsif terhadap persekitaran dan kesejahteraan hidup,” titah Raja Muda Perlis, DYTM Tuanku Syed Faizuddin Putra Jamalullail ketika berkenan menyempurnakan perasmian pembukaan Webinar Siri ke-10 Yayasan Tuanku Fauziah: Program Titian Kasih, yang berlangsung pada hari ini.

Pada masa yang sama, baginda menitahkan bahawa program sebegini dapat mendekatkan lagi diri dengan para pelajar dalam memberikan nasihat dan menyatakan harapan agar pelajar mampu menguasai ilmu di sekolah,  menjadi lebih fokus dan peka akan ilmu yang dikongsikan dalam program ini.

Raja Muda Perlis yang merangkap Penasihat Diraja Yayasan Tuanku Fauziah dan Pengerusi Yayasan Tuanku Syed Putra berharap agar pelajar dapat menumpukan sepenuh perhatian terhadap pengisian Program Titian Kasih oleh ahli panel, memandangkan ilmu asas ini tidak sepenuhnya dipelajari di dalam kelas dan perlu diterapkan dalam pemikiran masing-masing.

Program Titian Kasih ini merangkumi ilmu pelajaran asas yang perlu diketahui dalam mengharungi liku kehidupan. Bersandarkan ilmu yang diperoleh pada peringkat sekolah dan yang disampaikan melalui program ini, diharapkan pelajar mengambil peluang yang ada untuk meningkatkan kualiti ilmu dan sentiasa berfikiran terbuka, serta berlapang dada dalam kehidupan kelak.

Program Titian Kasih dimulakan dengan ucapan alu-aluan oleh Pengarah Jabatan Pendidikan Negeri Perlis, Naharudeen Othman. Antara pengisian yang menarik dalam program ini termasuklah Sukan Membina Kehidupan Cemerlang; Bencana Alam dan Pengurusan Risiko; Bahaya Najis Dadah; Pencegahan Jenayah; Kesihatan Sepanjang Hayat; dan Sahsiah Cemerlang Pelajar Terbilang.

Program ini dilaksanakan secara dalam talian melalui siaran langsung di YouTube SSTP JPN Perlis, bermula pada pukul 2.00 petang hingga 6.00 petang. Pada akhir program tersebut, majlis perasmian penutupan disempurnakan oleh Raja Puan Muda Perlis, DYTM Tuanku Hajah Lailatul Shahreen Akashah Khalil.


Ganja di Thailand: Antara Kebebasan dengan Kebimbangan

Pada pagi 9 Jun 2022, sebuah kafe di Bangkok, Thailand, diserbu orang ramai. Jumlah pelanggan yang datang berganda daripada sebelumnya. Mereka kelihatan riang gembira, ada juga yang bersorak seperti tidak sabar untuk memesan minuman berperisa ganja. Ya, ganja!

Sorakan itu sebagai simbolik kepada tarikh bersejarah yang menarik perhatian seluruh dunia apabila Thailand dengan rasminya membenarkan penduduknya menanam pokok ganja di rumah untuk kegunaan bahan makanan atau minuman selain menghisapnya di rumah sendiri.

Kegembiraan itu juga diraikan lebih daripada 3000 orang yang menyertai pesta ganja berikutan keputusan kerajaan Thailand melonggarkan undang-undang berkaitan dadah. Pesta anjuran Highland Network yang berlangsung di White Sands Beach di timur Bangkok menyaksikan pelbagai barangan dijual termasuk baju, peralatan menghisap ganja serta makanan berasaskan ganja.

Kini, ganja telah dikeluarkan daripada senarai narkotik berbahaya dan dibenarkan penanaman serta pemilikannya, malah pada Mei lalu, Jabatan Pertanian Thailand turut mengedarkan sejuta pokok ganja kepada 500 ribu isu rumah yang berminat untuk menanam pokok tersebut.

Penanam ganja hanya perlu berdaftar menerusi aplikasi kerajaan, iaitu PlookGanja yang bermaksud “tanam ganja”. Yang menariknya, semenjak PlookGanja dibuka untuk pendaftaran secara dalam talian, Pegawai Kementerian Kesihatan negara tersebut merekodkan terdapat lebih daripada 150 ribu orang yang mendaftar.

Menurut Menteri Kesihatan, Anutin Charnvirakul, keputusan menghalalkan ganja di negara gajah putih itu membawa dimensi baharu dalam sejarah ganja di Thailand. Beliau yang menerajui usaha menghalalkan penanaman ganja dan rami buatan sendiri percaya bahawa semua pihak perlu memahami titik perubahan tersebut dan perlu bergerak ke hadapan bersama-sama, selain menjelaskan bahawa keputusan tersebut membolehkan para petani menambah pendapatan mereka.

Perkembangan itu dijangka akan membawa kepada penawaran ganja dalam perubatan bagi merawat pelbagai penyakit secara besar-besaran oleh klinik di Thailand, manakala kebanyakan restoran turut dijangka akan menyajikan pelbagai hidangan serta minuman yang mengandungi ganja, dengan kurang daripada 0.2 peratus tetrahydrocannabinol (THC) – sebatian psikoaktif yang memberikan sensasi “tinggi“ kepada pengguna.

Walaupun langkah itu dikatakan bertujuan untuk memperkukuh sektor pertanian lebih-lebih lagi apabila banyak negara dijangka bakal melonggarkan undang-undang berkaitan penggunaan ganja bagi perubatan atau peribadi, dari satu sisi, usahawan Thailand dilihat mengorak langkah lebih awal untuk menjadi gergasi pasaran ganja susulan liberalisasi penggunaan bahan mengkhayalkan itu. Selain itu, keputusan itu juga bakal merancakkan lagi industri pelancongan di negara terbabit, namun larangan menggunakan ganja untuk kegunaan rekreasi dan pengeluaran apa-apa sahaja produk, makanan atau minuman yang mempunyai lebih daripada 0.2 peratus THC dilihat sebagai masih mengehadkan perdagangan ganja secara menyeluruh.

Di dunia, hanya tiga buah negara yang menghalalkan ganja, iaitu Uruguay, Kanada dan Thailand. Perkembangan ganja di Thailand itu ternyata menarik perhatian Pertubuhan Bangsa-Bangsa Bersatu (PBB) yang meminta kerajaan Thailand mengemukakan alasan yang kukuh berhubung tindakan negara tersebut mengeluarkan ganja daripada senarai bahan narkotik berbahaya.

Penasihat Lembaga Kawalan Narkotik Antarabangsa (INCB), Viroj Sumyai berkata, PBB juga akan meneliti draf undang-undang berkaitan ganja yang digubal oleh Thailand. Jelas beliau, sekiranya negara tersebut didapati melanggar Konvensyen 1961 mengenai narkotik, Thailand perlu memperbetulkan kekhilafan itu dan membuat laporan semula.

Jika langkah ini tidak dilaksanakan, INCB akan mendapatkan resolusi daripada Perhimpunan Agung PBB (UNGA). Sekiranya didapati kawasan penanaman ganja di Thailand boleh membawa kepada kegiatan perdagangan haram narkotik, PBB akan memaklumkan perkara itu kepada Majlis Ekonomi dan Sosial. Seluruh dunia akan dimaklumkan menerusi laporan tahunan bahawa Thailand sudah melanggar perjanjian narkotik antarabangsa

INCB turut mengakui terdapat kebimbangan mengenai kesan buruk akibat dasar berkenaan kerana Thailand merupakan satu daripada negara yang memeterai perjanjian berkaitan dengan narkotik pada tahun 1961. Di bawah perjanjian itu, ganja diklasifikasikan sebagai bahan terlarang, namun penggunaannya dibenarkan bagi tujuan perubatan dan berada di bawah pengawasan pihak berkuasa. Meskipun dasar membenarkan penggunaan ganja adalah untuk tujuan perubatan dan kajian, rang undang-undang mengenainya masih belum diluluskan.

“Disebabkan rang undang-undang itu masih belum diluluskan, Kementerian Luar Thailand bimbang kerana perlu menjelaskan perkara itu kepada INCB dan negara Asia Tenggara lain. Terdapat juga persoalan berbangkit mengenai bagaimana untuk menghalang kemasukan ganja dari Thailand ke negara jirannya serta kesan daripada dasar ‘menghalalkan’ ganja,“ kata INCB dalam satu kenyataan.

Pada 26 Jun 2022, menurut Bangkok Post majoriti rakyat Thailand yang mengikuti satu kaji selidik menyatakan kebimbangan mereka mengenai kesan ganja dikeluarkan daripada senarai narkotik. Kaji selidik tersebut dijalankan oleh Universiti Suan Dusit Rajabhat, Bangkok, pada 20 hingga 23 Jun terhadap 2390 orang dari seluruh negara secara dalam talian dan mendapati bahawa sebanyak 70.63 peratus “berasa bimbang” dengan keputusan kerajaan Thailand itu; sebanyak 37.78 peratus “agak bimbang“; dan 32.85 peratus lagi “sangat bimbang“. Hanya sebanyak 16.27 peratus menjawab “sedikit bimbang“, manakala 13.10 peratus “tidak bimbang langsung“.

Ditanya apakah yang membuatkan mereka khuatir tentang pelonggaran undang-undang berkaitan dengan ganja? Sebanyak 84.58 peratus menjawab orang ramai masih kekurangan pengetahuan untuk penggunaan ganja yang betul; sebanyak 82.16 peratus menjawab ganja akan mudah diakses oleh kanak-kanak dan remaja yang sekadar mahu mencuba; dan sebanyak 73.73 peratus berkata masih tiada garis panduan praktikal yang jelas atau undang-undang tentang penggunaannya.

Berkait dengan cadangan bagaimana peraturan yang sepatutnya dilakukan, sebanyak 88.38 peratus berkata remaja tidak boleh dibenarkan mencubanya dan semua institut pendidikan perlu bebas ganja; sebanyak 82.26 peratus berkata perlu diberikan amaran yang menentang penggunaannya terutama dalam makanan; dan sebanyak 81.67 peratus berkata pengiklanan produk berasaskan ganja perlu disekat.

Di Malaysia, ganja merupakan bahan terlarang. Maka itu, sebagai negara jiran kepada Thailand, penghapusan ganja daripada senarai narkotik dan membenarkan rakyat negara itu menanam tumbuhan tersebut di rumah, dibimbangi akan meningkatkan risiko penyeludupan ganja ke negara ini. Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay dilaporkan berkata, keputusan Thailand itu secara langsung turut menimbulkan keghairahan kepada tokan tempatan untuk mendapatkan bekalan dari negara berkenaan. Susulan itu kata Ayob Khan, polis akan melipatgandakan kawalan di kesemua pintu sempadan Malaysia-Thailand termasuk memantau pergerakan yang mencurigakan membabitkan cubaan penyeludupan ganja.

Keputusan muktamad membenarkan rakyat Thailand menanam ganja sudah pun dimuktamadkan, difahamkan pokok ganja mempunyai tempoh matang antara empat hingga sembilan bulan sebelum dituai untuk digunakan. Pastinya banyak kajian akan dilakukan berhubung dengan keputusan tersebut, sama ada keputusan tersebut tepat ataupun sebaliknya hanya akan diketahui tidak lama lagi, iaitu selepas ganja yang ditanam mula digunakan.


Program HASiL Kasih Prihatin 2022 Memperkasa Pembelajaran Murid SK Mabul

Untuk mendapatkan maklumat terkini, ikuti kami melalui Telegram

Semporna – Pembelajaran murid Sekolah Kebangsaan (SK) Mabul diperkasakan menerusi Program HASiL Kasih Prihatin 2022 anjuran Lembaga Hasil Dalam Negeri Malaysia (HASiL). Program yang digerakkan oleh Pejabat Pengarah Negeri Sabah (PPNS) dengan kerjasama Kor Penyelaras Pasukan Beruniform (KPPU) dan Kelab Penyelam HASiL (HASiL Divers) ini dilaksanakan sebagai menjunjung prinsip kemakmuran negara yang sewajarnya dinikmati bersama. Dalam program tersebut, sumbangan berupa dua unit komputer riba, seunit mesin cetak, seunit projektor, seunit papan tanda baharu nama sekolah, dua unit kipas industri dan 10 kotak kertas A4 telah diserahkan sebagai usaha untuk membantu menaik taraf kemudahan pembelajaran di sekolah berkenaan. Turut disumbangkan oleh HASiL ialah 250 unit beg sekolah baharu dan 300 pek makanan untuk dimanfaatkan oleh semua murid dan guru di sekolah tersebut.

Perasmian program dan penyerahan sumbangan telah disempurnakan oleh YBhg. Datuk Mohd Nizom bin Sairi, Ketua Pegawai Eksekutif HASiL. Dalam ucapan perasmiannya, beliau memaklumkan bahawa program CSR HASiL pada kali ini menumpukan kepada tiga aktiviti utama, iaitu:

(a) CSR Marin yang memberikan fokus kepada kelestarian hidupan laut;

(b) CSR Komuniti yang menyasarkan kesejahteraan komuniti setempat; dan

(c) CSR SK Mabul yang berorientasikan pembangunan pembelajaran murid.

Program ini juga membuktikan bahawa peranan dan tanggungjawab Keluarga HASiL tidak hanya terhad kepada mentadbir cukai langsung semata-mata, sebaliknya HASiL turut berperanan membantu masyarakat menerusi program kesedaran dan pendidikan sekali gus mampu memberikan kesan kepada peningkatan pematuhan cukai secara sukarela di negara ini.

Tambah beliau lagi, pelaksanaan serta penganjuran berterusan program seperti ini merupakan tanda sokongan padu HASiL kepada pembangunan modal insan termasuklah masyarakat luar bandar. Selain itu, program tersebut juga merupakan salah satu pendekatan strategik HASiL dalam mendekatkan diri kepada masyarakat.

Hadir bersama-sama menjayakan program ini ialah barisan pengurusan tertinggi HASiL, iaitu YBrs. Encik Abu Tariq bin Jamaluddin, Timbalan Ketua Pegawai Eksekutif (Pematuhan), YBhg. Datuk Hajam bin Lajah Alam, Pengarah Negeri Sabah, Tuan Haji Mohd Yusof bin Jalal, Ketua Kampung Pulau Mabul dan Encik Lawaddin bin Jammaal, Guru Besar SK Pulau Mabul.


Organisasi Disaran Sediakan Perkhidmatan Terbaik Demi Keperluan Pelanggan – Raja Muda Perlis

Kangar – Fasa peralihan ke endemik kini telah merangsang kembali dunia untuk terus berkembang semula. Oleh itu, setiap agensi dan organisasi baik awam mahupun swasta disarankan supaya berusaha keras dalam mempromosi perkhidmatan masing-masing secara berterusan dan pada masa yang sama mempertingkatkan kualiti, kecekapan dan keberkesanannya kepada masyarakat dan para pelanggan walau dalam apa jua keadaan sekalipun dengan mengambil kira kemudahan teknologi kini. Jika segala perkhidmatan yang tersedia tidak digunakan semaksimum mungkin, hal ini akan menyumbang kepada suatu pembaziran.

Setiap organisasi juga perlu sentiasa berusaha menyediakan perkhidmatan yang terbaik demi memenuhi keperluan pelanggannya bagi mengelakkan sebarang kecaman dan tanggapan negatif masyarakat terhadap perkhidmatan yang disediakan.

Demikian titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail selepas berkenan berangkat singgah menyempurnakan perasmian Projek Usahawan Asnaf Majlis Agama Islam dan Adat Istiadat Melayu Perlis (MAIPs), iaitu perniagaan “Marjrod Food Truck” yang diusahakan oleh Mohd Marzulrizal Mohmad Zuki, 31 tahun dari Kampung Sentua Utan Aji. Beliau telah menerima sumbangan berjumlah RM2,000 daripada pihak Akademi Transformasi Asnaf MAIPs (ATAM) untuk membeli mesin pengadun bagi membuat donut dan kerusi keluli tahan karat, baru-baru ini.
Perasmian tersebut diadakan sempena program Kayuhan MAIPs Peduli yang diketuai oleh baginda sendiri yang turut diiringi pihak pengurusan tertinggi Al-Ikhsan Sports Sdn Bhd serta wakil-wakil dari Malaysia Teqball Association (MTA) dan juga Ultimate Fighting Championship (UFC) Malaysia.

Pada masa yang sama Tuanku Raja Muda turut berkenan singgah bagi menyempurnakan penyampaian agihan sumbangan zakat MAIPs kepada tiga orang asnaf terpilih, iaitu Bakrimar Abu Bakar dari Kampung Behor Lateh, Ramli Hashim dari Kampung Titi Serong dan Aziz Ibrahim dari Kampung Titi Tok Bandar di rumah masing-masing. Pihak Al Ikhsan, MTA dan UFC Malaysia juga turut menyerahkan sumbangan tanggungjawab korporat sosial (CSR) ikhlas mereka kepada golongan yang memerlukan tersebut.


Antara “Mengundang“ dengan “Menjemput“

Kata mengundang dan menjemput merupakan dua patah perkataan yang mempunyai hubungan yang agak istimewa, iaitu dalam persamaan terdapat perbezaan.  Jika kita merujuk kamus bahasa Melayu, seperti Kamus Pelajar Bahasa Melayu Dewan Edisi Kedua, Kamus Dewan Edisi Keempat dan Kamus Dewan Perdana, kita akan mendapat gambaran maksudnya yang sekata.

Menurut kamus-kamus tersebut, kata mengundang dan kata menjemput mempunyai persamaan dari segi maksud “menyilakan atau mempersilakan seseorang untuk menghadiri sesuatu majlis, perayaan, perjumpaan, dan sebagainya”.  Padanan kata bahasa Inggeris bagi maksud mengundang dan menjemput ini ialah invite. Sila lihat contoh penggunaannya yang berkaitan, iaitu:

1a.  Dia mengundang/menjemput tetamu ke majlis perkahwinannya.

1b.  Dia telah menghantar kad undangan/jemputan kepada para tetamu.

1c.  Ramai undangan/jemputan menghadiri majlis perkahwinannya.

Walau bagaimanapun, kata menjemput juga mendukung maksud lain. Sila lihat contoh yang berikut:

2a.  Dia menjemput pelancong asing di lapangan terbang.

2c.  Dia menjemput kuih yang dihidangkan oleh tuan rumah.

Dalam ayat 2a dan 2b di atas, kata menjemput bererti “menyambut ketibaan seseorang atau mengambil seseorang”. Padanan kata bahasa Inggeris bagi maksud menjemput tersebut ialah fetch. Dalam ayat 2c pula, kata menjemput bererti “mengambil sesuatu dengan hujung jari, atau mencekut”.

Hubungan makna antara kata mengundang dengan kata menjemput dalam konteks ayat di atas dapat digambarkan secara grafik seperti yang berikut:

Berdasarkan gambar rajah di atas, ternyata bahawa maksud kata mengundang merupakan subset bagi set pengertian kata menjemput yang lebih besar. Walau bagaimanapun, menurut Profesor Datuk Seri Dr. Awang Sariyan, kata mengundang dan menjemput lebih sesuai digunakan dalam konteks yang berikut:

Jika kita menghalusi kata undang dengan jemput lagi, kita akan mendapati wujudnya perbezaan lain.  Sila lihat contoh yang berikut:

4a.  Terdapat empat orang undang di Negeri Sembilan.

4b.  *Terdapat empat orang jemput di Negeri Sembilan.

5a.  Kecuaiannya mengundang masalah dan bahaya.

5b.  *Kecuaiannya menjemput masalah dan bahaya.

6a.  Dewan undangan negeri ini telah dibubarkan.

6b.  *Dewan jemputan negeri itu telah dibubarkan.

7b.  Dia makan jemput-jemput dengan penuh berselera.

Dalam ayat 3a di atas, kata jemput ialah kata silaan yang sama ertinya dengan kata sila. Oleh itu, kata itu tidak dapat diganti dengan kata undang. Dalam ayat 4a, kata undang bererti “pembesar adat”, dan tidak boleh diganti dengan kata jemput.  Dalam ayat 5a, kata mengundang berkonotasi kiasan “mendatangkan”, dan tidak dapat diganti dengan kata menjemput. Dalam ayat 6a, kata undangan bererti “yang menggubal undang-undang”, dan tidak boleh diganti dengan kata jemputan. Dalam ayat 7a, kata undang-undang bererti “susunan peraturan dan ketentuan’, manakala dalam ayat 7b, kata jemput-jemput bererti “sejenis kuih yang dibuat daripada adunan tepung dengan pisang, gula, dan sebagainya (atau tepung dengan bawang, garam dan sebagainya) yang digoreng”. Oleh itu, kata undang-undang dan kata jemput-jemput tidak boleh bertukar ganti.

Selain kata mengundang dan menjemput, terdapat juga kata lain yang mendukung makna “mempersilakan”. Sila lihat contoh yang berikut:

8a.  Dia mengajak kawannya untuk ke kantin.

8b.  Dia mempelawa kawannya untuk berkelah.

Kata mengajak atau mempelawa dalam kelompok ayat 8 di atas bererti “mempersilakan untuk pergi bersama-sama”. Sinonim lain ialah kata semawa. Oleh itu, terdapat perbezaan antara maksudnya dengan maksud kata mengundang dan menjemput.

Selain itu, kata mengajak dan mempelawa mendukung maksud yang lain. Sila lihat contoh yang berikut:

10a.  Jabatan itu mempelawa pemohon untuk mengisi beberapa jawatan

10b.  Sebut harga dipelawa daripada syarikat yang berminat untuk

Dalam ayat 9, kata mengajak bererti “merangsang atau mencabar seseorang untuk melakukan sesuatu”. Dalam kelompok ayat 10, kata mempelawa dan dipelawa merupakan istilah yang berkaitan dengan sesuatu jawatan yang perlu diisi atau sesuatu kerja yang perlu dilaksanakan.


PERPUSTAM Anjur Program Komuniti Merakyatkan Perpustakaan

Untuk mendapatkan maklumat terkini, ikuti kami melalui Telegram

Melaka – Sebagai usaha menggalakkan amalan membaca dalam kalangan Keluarga Malaysia, Perbadanan Perpustakaan Awam Melaka (PERPUSTAM) telah mengadakan Program Komuniti “Merakyatkan Perpustakaan” di Perpustakaan Desa, Perpustakaan Negara Malaysia (PNM) Taman Rambai Jaya.

Program tersebut telah dirasmikan oleh Exco Pendidikan dan Teknologi Negeri Melaka merangkap Ahli Dewan Undangan Negeri (ADUN) Kawasan Paya Rumput, Datuk Rais Datuk Wira Yasin dan turut dihadiri oleh Pengerusi PERPUSTAM, Encik Rosli Abdullah; Pengarah PERPUSTAM, Encik Mohamed Aizammuddy Mohamed Idris; Pengarah Prasarana, Ilmu dan Maklumat PNM mewakili Ketua Pengarah PNM, Encik Mohd Azmi Aziz;  Pengerusi Perpustakaan Desa Taman Rambai Jaya, Kapten (B) Mohamad Bujal; dan lebih daripada 250 orang pengunjung.

Program yang bertujuan untuk mendekatkan masyarakat setempat dengan perpustakaan melalui perkhidmatan dan aktiviti pembacaan yang disediakan itu telah memberikan peluang pengunjung untuk menyertai beberapa acara menarik yang disediakan. Antaranya termasuklah Pertandingan Mewarna Mari Membaca Kanak-kanak, Pertandingan Mewarna Keluarga Malaysia Dewasa, Pertandingan Cekap Jawi Tahap 2, Pertandingan Keratan Akhbar Belia, Pertandingan Masakan Lauk Pauk Kampung Dewasa, Pameran dan Kuiz Kenali Perpustakaan Anda, Teka Jumlah Muka Surat Buku, Teka Berat Buku dan Pengunjung Bertuah.

Dalam ucapan perasmiannya, Datuk Rais menyeru agar masyarakat di negeri Melaka menjadikan amalan membaca sebagai satu daripada budaya dalam kehidupan harian kerana budaya tersebut akan dapat membantu meningkatkan pemikiran masyarakat secara kritis dan kreatif.

Tambahnya lagi, dari aspek perkembangan kanak-kanak, amalan membaca dapat membantu pertumbuhan kognitif serta menguatkan memori seseorang, manakala bagi golongan dewasa, membaca akan dapat membantu masyarakat untuk membuka minda. Tidak lupa, beliau turut mengingatkan pengunjung yang hadir ke program tersebut untuk memilih bahan bacaan yang baik dan  dilengkapi dengan fakta yang tepat agar ilmu yang diperoleh dapat menjadi panduan yang berguna dalam kehidupan.


Keputusan Tawaran Kemasukan Tingkatan Enam, Isnin Ini

Putrajaya – Tawaran kemasukan ke tingkatan enam tahun 2022 akan diumumkan pada 7 Julai 2022, Isnin ini.

Menurut Kementerian Pendidikan Malaysia (KPM), pelajar lepasan Sijil Pelajaran Malaysia (SPM) tahun 2021 boleh membuat semakan keputusan tawaran dan pendaftaran kemasukan ke tingkatan enam tahun 2022 secara dalam talian.

Bagi yang berhalangan atau tidak mempunyai capaian Internet, pelajar tersebut boleh membuat semakan keputusan tawaran melalui sekolah asal masing-masing.

Walau bagaimanapun, KPM mengatakan bahawa pelajar yang tidak menerima tawaran berkenaan boleh mengemukakan permohonan rayuan secara dalam talian mulai 7 hingga 24 Julai 2022, manakala bagi pelajar yang tidak mempunyai capaian Internet, rayuan boleh dilakukan pada sekolah masing-masing.

“Keputusan permohonan rayuan kemasukan ke tingkatan enam Semester 1 akan dimaklumkan pada 1 Ogos 2022 melalui portal yang sama.”

“Pelajar yang ditawarkan ke tingkatan enam perlu melapor diri pada 25 Julai 2022 di kolej atau Pusat Tingkatan Enam yang dinyatakan dalam surat tawaran. Bagi ambilan rayuan, tarikh lapor diri adalah pada 2 Ogos 2022.”

KPM sentiasa komited untuk terus melaksanakan yang terbaik.


Edisi Sulung FFAM Melabuhkan Tirai, USM Tunjuk Taring

Pulau Pinang – Universiti Sains Malaysia (USM) melalui pasukan produksi, Acahart Studio muncul Juara Festival Filem Anak Muda (FFAM) 2022 anjuran kali pertama oleh Sekretariat Protege USM.

Pengarah FFAM 2022, Saudara Abdullah Nudin menganggap penganjuran edisi sulung ini menunjukkan bukti bahawa bidang perfileman masih lagi relevan dalam kalangan anak muda sepertinya kerana minat dan bakat yang ada wajar diraikan dengan sebaik-sebaiknya. Beliau juga menzahirkan rasa terharu dan penghargaan tidak terhingga kepada rakan kerjasama, penaja, peserta serta semua pihak yang membantu menjayakan FFAM pada kali ini.

Dalam program tersebut, USM telah dinobatkan sebagai Juara Keseluruhan dan sekali gus memenangi kesemua lima kategori anugerah yang dipertandingkan, iaitu Anugerah Sinematografi Terbaik, Anugerah Skrip Terbaik, Anugerah Pengarah Terbaik, Anugerah Pelakon Terbaik dan Anugerah Suntingan Terbaik, manakala naib juara diraih oleh Universiti Teknologi MARA (UiTM) Shah Alam dan tempat ketiga ialah UiTM Puncak Perdana.

Program gilang-gemilang anjuran bersama Dewan Budaya USM, Bahagian Hal Ehwal Pembangunan Pelajar (BHEPA) USM, Pusat Media dan Perhubungan Awam (MPRC) USM dan Dewan Bahasa dan Pustaka (DBP) serta Canon Malaysia sebagai Rakan Pengimejan Rasmi itu disambut meriah selama dua hari di Auditorium Dewan Budaya, USM, Pulau Pinang.

Program ini telah berjaya mengumpulkan sebanyak 18 pasukan produksi daripada sembilan buah institusi pengajian tinggi (IPT) bertanding dalam menyerlahkan kreativiti mereka berdasarkan tema “Inspirasiku”.

Antara IPT yang bertanding ialah Multimedia Universiti Malaysia (MMU), Universiti Pendidikan Sultan Idris (UPSI), Universiti Malaysia Perlis (UNIMAP), Universiti Malaysia Sabah (UMS), Universiti Malaya (UM), UiTM Kampus Puncak Perdana dan Kampus Shah Alam, Akademi Seni dan Warisan Kebangsaan (ASWARA) dan wakil daripada tuan rumah, iaitu USM.

FFAM 2022 turut dihadiri oleh juri-juri daripada barisan pengarah dan penerbit terkenal tanah air seperti Ghaz Abu Bakar, Indra Che Muda dan Dato’ Jurey Latiff Rosli sebagai ketua juri.

Hari pertama dimeriahkan dengan beberapa acara seperti Majlis Perasmian dan Hari Tayangan FFAM 2022 yang menyaksikan acara gimik perasmian, persembahan oleh mahasiswa atau USM bertemakan lagu latar filem terkenal tanah air, tiga sesi tayangan 18 filem pendek penyertaan, sesi diskusi bersama pengarah filem pendek penyertaan, serta juri-juri dan juga jualan cenderahati FFAM 2022. Hari kedua dimeriahkan dengan acara Sesi Karpet Merah dan Malam Anugerah yang dihoskan oleh penyanyi dan pelakon terkenal Malaysia, Arja Lee yang merupakan bekas pelajar Sarjana Muda Seni Persembahan.

FFAM 2022 kali ini diserikan lagi dengan kehadiran tetamu kehormat, iaitu Puan Ramnah Ramli, Pengarah Dewan Budaya USM, Dr. Haji Abang Patdeli Abang Muhi Pengarah Jabatan Pengembangan Bahasa dan Sastera Dewan Bahasa da Pustaka Malaysia, Profesor Madya Dr. Bahiyah Omar, Dekan Pusat Pengajian Komunikasi USM, Encik Hazlan Abdu Hamid, Pengarah Pusat Pembangunan HEBAT USM, Encik Hunter Zhang, Pengarah Jabatan Perniagaan Komunikasi Pengimejan (ICB) Canon Marketing (Malaysia) Sdn. Bhd., serta Puan Andy Siti Nurhidayah Rahim, Penasihat Sekretariat Protege USM.

Bertemakan “Inspirasiku”, FFAM 2022 kali ini disambut meriah dengan kehadiran penonton dalam kalangan mahasiswa USM dan juga orang awam setempat Pulau Pinang.


Kayuhan Tautan Kasih FGV dan MAIPs Peduli Pupuk Muhibah dan Eratkan Persaudaraan

Untuk mendapatkan maklumat terkini, ikuti kami melalui Telegram

Sungkai – Program Kayuhan Tautan Kasih FGV dan MAIPs Peduli anjuran FGV Holdings Berhad telah diadakan di Felda Gunung Besout 2, Sungkai, Perak pada petang semalam. Program ini telah disempurnakan oleh Duli Yang Teramat Mulia Raja Muda Perlis Tuanku Syed Faizuddin Putra.

Keberangkatan baginda ke program kayuhan amal ini diiringi oleh Pengerusi FGV Holdings Berhad, Dato’ Dzulkifli Abd Wahab dan Ketua Pegawai Eksekutif Kumpulan FGV, Mohd Nazrul Izam Mansor berserta barisan pengurusan kanan Felda & FGV. Turut serta dalam program tersebut ialah Mufti Perlis, Prof. Madya Dato’ Arif Perkasa Dr. Mohd Asri Zainul Abidin, Ketua Pengarah Dewan Bahasa dan Pustaka (DBP), Datuk Abang Sallehuddin Abg. Shokeran dan Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Haji Mohd Nazim Mohd Noor serta para peserta kira-kira 150 orang termasuklah ahli Kelab Berbasikal TTG Perlis dan juga TTG Kuala Lumpur.

Program tersebut dimulakan dengan penyempurnaan penanaman sepohon pokok Durian Udang Merah oleh Tuanku Raja Muda Perlis sebagai simbolik tanda kenangan keberangkatan baginda ke Felda Gunung Besout 2.

Seterusnya selepas penyempurnaan penanaman pokok tersebut, Raja Muda Perlis bersama-sama dengan peserta progam kayuhan amal memulakan kayuhan sejauh 15 kilometer dan singgah di beberapa rumah asnaf untuk memberikan sumbangan dan bantuan.

Kayuhan amal tersebut tamat lebih kurang pada pukul 5:30 petang. Selepas kayuhan amal tersebut, terdapat upacara penyerahan sumbangan wang zakat dan bantuan kepada 27 orang asnaf dari Felda Gunung Besout serta sumbangan khas buku daripada DBP kepada golongan asnaf, sekolah dan masjid.

Dalam titahnya, Raja Muda Perlis, Tuanku Syed Faizuddin Putra Jamalullail mengingatkan semua bahawa hubungan bermasyarakat amatlah penting dalam mendepani segala cabaran pada masa hadapan. Hal ini demikian kerana menerusi perhubungan kemasyarakatan yang erat, sebuah generasi yang seimbang dari segi moral dan intelektual akan dapat dibentuk, di samping tersemainya budaya bertolak-ansur, memahami antara satu sama lain, dan memupuk semangat perpaduan yang jitu dalam kalangan rakyat tanpa mengira warna kulit, kaum dan keturunan.

Tambah baginda lagi, melalui pendekatan bersemuka sambil beramah mesra seperti yang dapat dilihat dalam program tersebut akan memberikan peluang kepada semua pihak terutamanya FGV dan FELDA dalam menguatkan lagi hubungan kemasyarakatan dan sosial dengan komuniti di sekitar kawasan operasi syarikat mereka.

Oleh itu, baginda amat menggalakkan lebih banyak lagi syarikat korporat seperti FGV untuk tampil meneruskan aktiviti kemasyarakatan agar semua pihak khususnya golongan yang memerlukan dapat turut sama merasai sedikit limpahan ‘nikmat’ yang dikecapi oleh syarikat korporat ini.

Selain itu, Mufti Perlis, Prof. Madya Dato’ Arif Perkasa Dr. Mohd Asri Zainul Abidin juga memberikan penghargaan kepada pihak FGV kerana turut sama melakukan aktiviti kemasyarakatan serta menekankan betapa pentingnya program seperti ini dalam mengeratkan hubungan sesama manusia serta dapat memupuk nilai persaudaraan dan tanggungjawab sosial.


Keputusan SVM dan PASM Diumumkan Esok

Kuala Lumpur – Lembaga Peperiksaan (LP), Kementerian Pendidikan Malaysia (KPM) memaklumkan bahawa keputusan peperiksaan Sijil Vokasional Malaysia (SVM) Semester 4 Sesi 2/2021 dan Pentaksiran Alternatif Sekolah Menengah (PASM) tahun 2021 akan dikeluarkan pada 4 Julai 2022 (esok).

Slip keputusan peperiksaan bagi calon SVM Semester 4 dan pelaporan PASM bagi murid berkeperluan pendidikan khas (MBPK) boleh diperoleh dari kolej vokasional/sekolah masing-masing mulai pukul 10.00 pagi pada 4 Julai 2022.


Belia Perlu Bersatu Hati dalam Memperteguh Agenda Keamanan dan Keselamatan – Raja Muda Perlis

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail bertitah menyampaikan nasihat buat anggota masyarakat khususnya golongan belia supaya mengelakkan diri daripada terlibat dengan sebarang isu sektarian yang boleh membawa kepada perlakuan keganasan.

Baginda juga berharap agar golongan belia sentiasa bersatu hati dalam memperteguh agenda keamanan dan keselamatan yang menjadi salah satu asas kepada kesempurnaan kehidupan.

Demikian titah Tuanku Raja Muda selepas berkenan berangkat menyempurnakan penyerahan sumbangan zakat Majlis Agama Islam dan Adat Istiadat Melayu Perlis (MAIPs) bernilai RM21 000 kepada 30 orang asnaf terpilih dalam kalangan anak kariah Masjid Al Mustaqim, Seriab dekat Kangar untuk diagihkan oleh amilnya, Rosli Yob, baru-baru ini. Penerima sumbangan akan menerima RM700 setiap seorang.

Turut hadir sama dalam majlis tersebut ialah Ketua Pegawai Eksekutif MAIPs, Haji Mohd Nazim Mohd Noor.

Tuanku Syed Faizuddin Putra turut mengingatkan masyarakat untuk sentiasa mengambil iktibar supaya tidak mudah meninggalkan warisan budaya Melayu Muslim dalam usaha mengisi dan mengukir segala corak kemajuan yang akan dibina.

Lambakan isu negatif seperti keganasan, bunuh diri, penagihan najis dadah, kehilangan kasih sayang terhadap keluarga dan hakisan nilai murni dalam kalangan masyarakat mampu meruntuhkan nilai moral di samping melemahkan jati diri dan juga menghakis warisan budaya sekiranya tidak dikawal dengan baik oleh setiap individu mahupun kelompok masyarakat sendiri.


KPM akan Melaksanakan Kaedah Terbaik untuk Menangani Tahap Literasi Pelajar

Untuk mendapatkan maklumat terkini, ikuti kami melalui Telegram

Genting Highlands – “Kementerian Pendidikan Malaysia (KPM) sedang dalam proses meneliti, mengkaji dan mencari pendekatan kaedah pengajaran dan pembelajaran yang berbeza, paling sesuai dan tepat untuk menangani tahap penguasaan literasi yang masih rendah dalam kalangan pelajar di negara ini,” ujar Menteri Kanan Pendidikan, Datuk Dr. Radzi Jidin dalam Majlis Perasmian Seminar Nasional Pengurusan dan Kepimpinan Pendidikan ke-29 di Institut Aminuddin Baki (IAB), Cawangan Genting Highlands.

Menurut Dr. Radzi Jidin, masalah tersebut bukanlah perkara baharu, sebaliknya telah wujud sejak sebelum pandemik COVID-19 melanda negara. Oleh itu, isu tersebut perlu diberikan perhatian yang sewajarnya kerana terdapat segelintir pelajar yang masih tidak berupaya membaca dengan baik walaupun sudah memasuki peringkat sekolah menengah.

Bagi menangani perkara ini, beliau bersama-sama dengan Ketua Pengarah Pendidikan, Datuk Hajah Nor Zamani Abdol Hamid akan mengadakan pertemuan dan perbincangan dengan pihak yang berkaitan untuk merangka pendekatan dan kaedah pengajaran dan pembelajaran yang lebih komprehensif bagi membolehkan pengajaran literasi dilaksanakan dengan efektif serta program intervensi literasi awal untuk kanak-kanak istimewa dapat dilaksanakan dengan lebih berkesan.

Jelas beliau lagi, isu berkenaan mula berbangkit apabila pihak KPM mengadakan pertemuan dengan para guru sekolah menengah di lapangan bagi mendengar permasalahan pelajar dalam menguasai literasi yang merangkumi keupayaan membaca, menulis dan memahami perkataan dan ayat yang mudah serta kompleks dalam bahasa Melayu dan mengaplikasikan pengetahuan tersebut dalam pembelajaran dan komunikasi harian.

Dalam majlis yang sama, Dr. Radzi Jidin turut menyatakan bahawa pihaknya mengambil maklum tentang dakwaan terdapat guru yang terpaksa menipu dalam memberikan pemarkahan kepada para pelajar semata-mata demi mencapai Petunjuk Prestasi Utama (KPI) yang ditetapkan.

“Masyarakat harus faham bahawa tindakan guru terbabit ialah satu perkara yang subjektif kerana mereka turut berhadapan dengan pelbagai tekanan dalam sistem pendidikan. Manakala ulasan dan pemarkahan yang diberikan oleh guru adalah berdasarkan justifikasi mereka yang mengasuh, mendidik dan berhadapan dengan para pelajar pada setiap hari. Justeru, mereka lebih kenal dan arif tentang hakikat setiap pelajar yang dinilai. Oleh hal yang demikian, tidak wajar dan tidak adil untuk menuduh guru-guru menipu dalam memberikan markah penilaian. Walau bagaimanapun, pihak KPM mengambil cakna tentang hal ini dan akan mencari pendekatan terbaik bagi mengatasi masalah ini,” kata Dr. Radzi Jidin.

Turut hadir dalam majlis ini ialah Timbalan Ketua Pengarah Pendidikan Malaysia (Sektor Pembangunan Profesionalisme), Dr. Ahmad Rafee Che Kassim dan Pengarah Institut Aminuddin Baki, Dato’ Dr. Tajuddin Mohd. Yunus.


DBP dan KUIP’s Memperlebar Jaringan Ilmu

Kangar – Program Deklamasi Puisi Islam dan Majlis Menandatangani Memorandum Persefahaman DBP-KUIP’s telah diadakan semalam di Auditorium Kolej Universiti Islam Perlis (KUIP’s). Program tersebut disempurnakan dengan keberangkatan tiba Raja Muda Perlis, Duli Yang Teramat Mulia Tuanku Syed Faizuddin Putra yang juga merupakan Canselor KUIP’s.

Program tersebut juga turut dihadiri oleh tetamu kehormat, iaitu Prof. Datuk Seri Dr. Awang Sariyan, Pengerusi Lembaga Pengelola Dewan Bahasa dan Pustaka (DBP), Tuan Haji Mohd Nazim Haji Mohd Nor, Ketua Eksekutif Majlis Agama Islam dan Adat Istiadat Melayu Perlis (MAIP’s), Datuk Abang Sallehuddin Abg. Shokeran, Ketua Pengarah DBP yang juga merupakan Ahli Lembaga Pengarah KUIP’s, dan Prof. Madya Dr. Abdul Basir Awang @ Ramli, Timbalan Rektor Akademik dan Antarabangsa KUIP’s.

Program dimulakan dengan deklamasi puisi Islam oleh pemuisi-pemuisi dari KUIP’s, Persatuan Penulis Perlis, Angkatan Sasterawan Indera Perlis (AKSARA), Datin Seri Haryani Haron, Prof. Datuk Seri Dr. Awang Sariyan dan Sasterawan Negara, Dato’ Rahman Shaari.

Selepas deklamasi puisi tersebut, majlis diteruskan dengan upacara menandatangani Memorandum Persefahaman antara DBP dengan KUIP’s. Pihak KUIP’s diwakili oleh Prof. Madya Dr. Abdul Basir Awang @ Ramli, iaitu Timbalan Rektor Akademik dan Antarabangsa KUIP’s manakala DBP pula diwakili oleh Datuk Abang Sallehuddin Abg. Shokeran selaku Ketua Pengarah DBP.

Dalam program tersebut juga DBP turut menyumbangkan buku kepada pihak KUIP’s.  Program ini berakhir dengan pemberian cenderamata kenang-kenangan kepada Raja Muda Perlis oleh Prof. Datuk Seri Dr. Awang Sariyan selaku Pengerusi Lembaga Pengelola DBP.


Raja Muda Perlis Menyantuni Asnaf dalam Program Warna-Warni Bahasa Sebelum Meneruskan Program Kayuhan MAIPs Peduli

Kuala Perlis – Duli Yang Teramat Mulia Tuanku Raja Muda Perlis Tuanku Syed Faizuddin Putra berkenan untuk singgah di Program Warna-warni Bahasa di Kampung Tandiap pada 5 Julai 2022 yang menjadi satu daripada tempat hentian dalam Program Kayuhan MAIPs Peduli. Dalam persinggahan tersebut, baginda berkenan untuk mengecat perkataan “BAHASA” pada tepi tangga rumah  yang dimiliki oleh salah seorang penduduk di Kampung Tandiap sebagai simbolik bagi program ini.

Turut sama mengecat perkataan pada tepi tangga rumah ini ialah Pengerusi Lembaga Pengelola Dewan Bahasa dan Pustaka (DBP), Profesor Datuk Seri Dr. Haji Awang Sariyan yang mengecat perkataan “JIWA”, diikuti oleh Ketua Pengarah DBP, Datuk Abang Sallehuddin Abg. Shokeran yang mengecat perkataan “BANGSA” untuk melengkapkan frasa “BAHASA JIWA BANGSA” yang menjadi moto DBP.

Seterusnya, baginda juga berkenan untuk meluangkan masa bergambar dengan sukarelawan yang terlibat dalam program ini. Sukarelawan ini melibatkan pihak penganjur sendiri yang terdiri daripada Dewan Bahasa dan Pustaka (DBP), Majlis Agama Islam dan Adat Istiadat Melayu Perlis (MAIPs), Persatuan Pacuan Empat Roda Malaysia (MFWDA), Angkatan Belia Islam Malaysia (ABIM) Negeri Perlis, Akademi Binaan Malaysia (ABM) Wilayah Utara, dan EST Infinity Enterprise.

Dalam kunjungan ini, baginda turut berkenan untuk mengurniakan sumbangan berbentuk barang keperluan kepada salah seorang asnaf yang turut dicat rumahnya dalam program ini. Keprihatinan baginda terhadap kesusahan asnaf ini sepatutnya menjadi contoh dan teladan kepada kita semua supaya sentiasa cakna akan masyarakat yang kurang bernasib baik dari segi ekonominya.

Selesai sahaja mengurniakan sumbangan kepada asnaf, Raja Muda Perlis meneruskan kayuhan untuk singgah ke Program Santai Bahasa yang diadakan tiga tempat, iaitu Anjung Persinggahan Raja, Laman Bunga Raya dan Jeti Lembaga Kemajuan Ikan Malaysia (LKIM).

Bagi Program Warna-warni Bahasa itu sendiri, program ini sebenarnya telah bermula pada 4 Julai 2022. Program ini merupakan program gotong-royong mengecat rumah yang melibatkan lima buah rumah penduduk Kampung Tandiap. Program ini selaras dengan hasrat DYTM Tuanku Raja Muda Perlis yang ingin menjadikan kampung ini berwarna-warni.

Menurut Mohd Khairul Nizam, Presiden MFWDA, program ini diharap dapat mendidik penduduk kampung supaya cintakan keindahan dan kebersihan. Menerusi program selama dua hari ini, Mohd Khairul Nizam gembira dengan semangat yang ditunjukkan oleh sukarelawan, terutamanya daripada penduduk kampung. Selain program mengecat rumah ini, pihak penganjur juga telah memacak tujuh papan tanda yang memaparkan petikan puisi tokoh, mutiara kata sasterawan negara dan pantun yang boleh diambil pelajaran untuk semua pihak. Tujuh papan tanda ini ialah simbolik bagi tujuh buah kampung yang terdapat di kampung Seberang Ramai, iaitu Kampung Tengah, Kampung Hujung Tanjung, Kampung Seberang Alor, Kampung Seberang Jaya, Kampung Baru Seberang, Pulau Ketam dan Kampung Tandiap.

Presiden MFWDA ini menceritakan beberapa impak besar hasil daripada program kesukarelawanan di kampung ini. Antaranya termasuklah pertambahan kedatangan pelancong, sama ada dari dalam atau luar negara. Jika dahulu orang luar tidak tertarik untuk masuk ke kampung ini, kini tidak lagi apabila banyak golongan muda yang menjadikan kampung ini sebagai kandungan bahan video untuk penerbitan di YouTube dan TikTok.

Bagi Encik Shahrizan Mansor yang merupakan Ketua Unit Komunikasi Korporat dan Hubungan Serantau MAIPs, program warna-warni kampung ini dicetuskan oleh Raja Muda Perlis menerusi pengalaman baginda ketika berada di luar negara. Apabila pulang ke Malaysia, baginda berharap agar dapat membawa perubahan yang lebih baik di Malaysia, terutamanya untuk golongan belia di negeri Perlis.

Encik Shahrizan Mansor mengimbau keadaan Kampung Seberang Ramai sebelum ini yang tidak seperti sekarang ini. Dahulu, sampah bukan sahaja banyak, tetapi bersepah di kampung. Kini, tahap kesedaran penjagaan kebersihan dalam kalangan penduduk kampung semakin meningkat dan menyebabkan kampung makin bersih dan indah. Malah, ada penduduk yang teruja dengan keindahan kampung ini yang sanggup mengeluarkan biaya sendiri untuk terus menghias kampung. Menurut beliau lagi, program seumpana ini bukanlah program berkala, tetapi suatu yang bersifat berterusan.

Ketua Kampung Tandiap, Encik Baharin Che Ros pula menceritakan kesukaran yang dihadapi oleh penduduk kampung sebelum program ini mula diadakan tiga tahun yang lalu. Pada waktu itu, tahap kebersihan kampung sukar dijaga kerana tong sampah hanya diletakkan di bahagian tepi jalan luar kampung yang lokasinya agak jauh. Namun begitu, atas inisiatif Raja Muda Perlis menerusi MAIPs, kini telah ada petugas yang akan masuk ke dalam kampung untuk mengutip sampah pada setiap pagi. Dengan idea Raja Muda Perlis yang ingin menjadikan Kampung Seberang Ramai ini berwarna-warni ini jugalah yang menyebabkan penduduk makin seronok dan bahagia berada di kampung masing-masing.

Encik Baharin Che Ros menganggarkan bahawa terdapat lebih kurang separuh lagi rumah di kampung tersebut yang belum dicat menerusi program yang diadakan ini. Hal ini menyebabkan mereka ternanti-nanti program yang seterusnya. Dari segi pemilihan warna cat, Encik Baharin Che Ros menyatakan bahawa terdapat warna cat asas yang dibekalkan untuk program ini, iaitu kuning, biru, merah dan jingga. Jika penduduk inginkan tambahan warna lain, mereka akan membelinya sendiri. Menurut beliau, ada juga rumah yang bukan sekadar dicat secara biasa, tetapi dicat dalam bentuk mural. Akhir kata, ketua kampung ini meluahkan kegembiraan dan kepuasan hatinya apatah lagi orang kampung selalu memuji Raja Muda Perlis yang menjadikan kampung mereka berwarna-warni, selain terharu dan seronok dengan keindahan kampung serta kehadiran pelancong ke kampung mereka.


Memahami Subsidi

Untuk mendapatkan maklumat terkini, ikuti kami melalui Telegram

Subsidi menjadi isu yang paling menarik perhatian sejak belakangan ini. Hal ini bermula daripada isu subsidi yang berkaitan dengan kenaikan harga ayam dan subsidi minyak masak yang merupakan keperluan utama rakyat di negara ini. Kekurangan bekalan barangan tersebut di pasaran juga menimbulkan pelbagai persepsi dalam kalangan rakyat.

Walau bagaimanapun, keresahan rakyat itu pada akhirnya diredakan oleh kerajaan apabila Perdana Menteri, Dato’ Sri Ismail Sabri Yaakob, pada 21 Jun lalu menjelaskan dalam sidang media khas di Pejabat Perdana Menteri bahawa kerajaan tidak akan menarik balik subsidi minyak masak peket seperti yang didakwa oleh pihak tertentu. Penjelasan Perdana Menteri itu bermaksud bahawa subsidi minyak masak peket masih dikekalkan bagi meringankan beban yang dialami oleh rakyat terutamanya golongan isi rumah berpendapatan rendah (B40) susulan peningkatan harga barangan pada ketika ini.

Saya ingin menjelaskan kekeliruan berhubung dengan subsidi minyak masak yang dikatakan ditarik balik. Suka saya menjelaskan bahawa pihak kerajaan masih mengekalkan subsidi minyak masak dengan jumlah sebanyak RM4 bilion pada tahun 2022 ini, iaitu setakat ini. Jumlah subsidi yang diberikan ini adalah jauh lebih tinggi berbanding dengan tahun sebelumnya, iaitu sebanyak RM500 juta pada tahun 2020 berbanding dengan RM2.2 bilion pada tahun 2021. Minyak masak yang diberikan subsidi oleh kerajaan adalah berjumlah 60 ribu tan metrik sebulan, iaitu jumlah yang melebihi keperluan sebenar pengguna, iaitu sebanyak 55 ribu tan metrik sebulan. Walaupun keperluan pasaran adalah sebanyak 55 ribu tan metrik, kerajaan telah memberikan subsidi sebanyak 60 ribu tan. Hal ini bermakna terdapat lebihan 5000 tan metrik.

Dalam hal itu, Perdana Menteri turut menjelaskan bahawa pada ketika ini juga rakyat masih dapat menikmati manfaat subsidi yang diberikan oleh kerajaan dengan harga RM2.50 sepeket (minyak masak paket) sekilogram berbanding dengan harga pasaran, iaitu RM9.00. Walau bagaimanapun, tambahnya lagi, minyak masak tersebut adalah untuk kegunaan rumah seperti yang tertera pada paket plastik, khususnya untuk golongan B40.

Ternyata penjelasan Perdana Menteri itu melegakan rakyat yang sememangnya berasa bimbang akan berlaku kenaikan harga barangan makanan yang pastinya akan menjejaskan rantaian kehidupan rakyat. Maka itu, rakyat mengharapkan agar kerajaan dengan segera dapat mengawal kenaikan harga barangan yang sedang berlaku dan mencari jalan penyelesaian yang memberikan manfaat kepada semua pihak.

Pada ketika isu subsidi masih meresahkan rakyat. Pada 26 Jun lalu, menerusi Laporan Kewangan Rakyat ke-100, Menteri Kewangan, Tengku Datuk Seri Zafrul Tengku Abdul Aziz, mengumumkan bahawa jumlah keseluruhan subsidi negara dijangka menghampiri RM80 bilion bagi tahun 2022. Jumlah itu menurutnya adalah jumlah subsidi terbesar dalam negara.

Tambahnya lagi, bagi mengurangkan tekanan inflasi terhadap rakyat, kerajaan memberikan pelbagai subsidi kepenggunaan meliputi petrol, diesel, gas petroleum cecair (LPG), minyak masak, tepung dan elektrik.

“Secara keseluruhan, unjuran perbelanjaan subsidi kepenggunaan bagi tahun 2022 merupakan jumlah subsidi tertinggi dalam sejarah yang pernah ditanggung oleh mana-mana kerajaan. Apabila ditambah dengan bantuan-bantuan lain seperti bantuan kebajikan masyarakat, bantuan pertanian, nelayan dan sebagainya, jumlah keseluruhan subsidi dijangka menghampiri RM80 bilion bagi tahun 2022 yang merupakan jumlah subsidi terbesar dalam sejarah,“ katanya.

Walau bagaimanapun, menurut Tengku Zafrul, kerajaan tetap akan melaksanakan dasar yang secara amnya bertujuan untuk membendung inflasi bagi mengelakkan kenaikan harga yang terlalu mendadak dan pada masa yang sama membantu golongan yang perlu dari segi bantuan secara langsung. Hal ini dikatakan demikian kerana dasar itu dilihat telah menghasilkan satu situasi yang dikira terkawal, terutamanya apabila dibandingkan dengan negara-negara lain.

Ternyata pemberian subsidi tidak hanya berlaku di Malaysia. Hampir kebanyakan negara di dunia masih memperuntukkan subsidi kepada rakyat di negara masing-masing. Pada tahun 2019, sebanyak 10 buah negara dicatatkan menanggung jumlah subsidi tertinggi di dunia. Negara tersebut ialah Indonesia, Korea, Iran, Colombia, Uzbekistan, Iraq, Rusia, Chile, India, dan Paraguay.

Sebagai persoalannya, dengan pelbagai situasi kewangan yang menghimpit rakyat pada hari ini, adakah kita benar-benar memahami apa-apa yang dimaksudkan dengan subsidi?

Subsidi ialah faedah yang diberikan oleh kerajaan kepada individu dan perniagaan atau sesebuah institusi. Subsidi boleh diberikan secara langsung (seperti pembayaran tunai) sebagai contohnya, Bantuan Keluarga Malaysia (BKM) yang merupakan inisiatif bantuan tunai langsung yang diumumkan dalam Belanjawan 2022 bagi membantu mereka yang memerlukan untuk meneruskan kehidupan selepas terjejas teruk akibat pandemik COVID-19. Selain itu, BKM juga bertujuan untuk meringankan beban kos sara hidup rakyat.

Selain itu, kerajaan juga menyediakan subsidi tidak langsung seperti pelepasan cukai.  Sebagai contohnya, pengecualian cukai jualan kereta yang pernah diperkenalkan oleh kerajaan menerusi Belanjawan 2022 adalah bertujuan untuk merangsang pertumbuhan ekonomi tempatan dan memacu momentum perkembangan sektor automotif.

Apakah tujuan pemberian subsidi? Subsidi pada kebiasaannya diberikan untuk menghapuskan beban yang terpaksa ditanggung oleh rakyat. Dalam teori ekonomi, subsidi boleh digunakan untuk mengimbangi kegagalan pasaran untuk mencapai kecekapan ekonomi yang lebih besar. Subsidi juga secara amnya dilihat sebagai jenis bantuan kewangan yang istimewa kerana subsidi dapat mengurangkan beban berkaitan yang sebelum ini dikenakan terhadap penerima atau bertujuan untuk mempromosikan tindakan tertentu dengan menyediakan sokongan kewangan.

Maka itu, dalam keadaan ekonomi yang semakin menghimpit (bukan sahaja di Malaysia, tetapi yang melanda di seluruh dunia) ternyata subsidi amat diperlukan oleh rakyat. Perjalanan endemik COVID-19 negara sememangnya mencabar dan perit, banyak pihak sedang berusaha keras untuk memulakan “kehidupan” baharu selepas terjejas akibat pandemik COVID-19 yang melanda.

Oleh itu, penarikan subsidi terhadap barangan keperluan atau perkhidmatan pastinya akan meninggalkan impak yang besar terhadap sosioekonomi rakyat. Menyedari akan hal ini, pada 3 Jun lalu, Perdana Menteri ketika berucap dalam program Kenduri Rakyat Bersempena Jelajah Aspirasi Keluarga Malaysia (JAKM) Siri Kelima, memberikan bayangan bahawa kerajaan akan meningkatkan pemberian BKM pada fasa seterusnya sekiranya isu kenaikan harga barangan dalam negara masih berlarutan.

Pastinya isu subsidi akan terus menjadi perhatian utama kerajaan. Dalam mengimbangi keperluan rakyat, kerajaan diyakini mempunyai formula yang terbaik untuk memastikan isu kenaikan harga barangan dapat diatasi atau setidak-tidaknya dapat diminimumkan bagi membolehkan rakyat menyesuaikan kehidupan dengan keadaan ekonomi yang tidak menentu.


Mencanai Bahasa Mempertajam Minda Bangsa

Untuk mendapatkan maklumat terkini, ikuti kami melalui Telegram

Kuala Lumpur – Buku Mencanai Bahasa terbitan Dewan Bahasa dan Pustaka (DBP) yang ditulis oleh Mohd. Januri Aiyub membantu pembaca memahami dan mempertajam bahasa Melayu supaya penggunaan bahasa lebih gramatis dan betul. Takrifan “mencanai bahasa” secara tersiratnya adalah untuk membentuk, membina dan meningkatkan sesuatu dari segi minda dan kepakaran.

Buku ini merangkumi perbincangan tentang beberapa konsep tatabahasa dan penggunaan bahasa Melayu dalam masyarakat. Penggunaan bahasa yang betul diharapkan dapat menimbulkan rasa cinta terhadap bahasa Melayu.

Sehubungan dengan itu, program Bicara Karyawan yang disiarkan menerusi Studio Siaran Langsung Media Sosial DBP pada petang ini membicarakan buku Mencanai Bahasa secara lebih terperinci. Buku ini terbahagi kepada empat bahagian, iaitu bab pertama berkaitan dengan beberapa konsep dalam bahasa, bab kedua tentang tatabahasa, bab ketiga tentang ejaan dan bab keempat berkaitan dengan bahasa dan masyarakat. Pembahagian bab ini ada kaitan dengan tajuk buku ini, iaitu mempertajam minda masyarakat tentang bahasa.

“Penggunaan bahasa seharusnya tidak bergantung pada hafalan rumus bahasa semata-mata, sebaliknya pengguna perlu memahami konsep bahasa Melayu dan memahami sistem ejaannya yang tersendiri. Setelah memahami konsep bahasa, tatabahasa dan perihal sistem ejaan ini, bab seterusnya merungkaikan penggunaan bahasa dalam masyarakat. Dari sudut sosiolinguistik, penggunaan bahasa dilihat dalam pantun, bahasa dalam kamus, bahasa dalam dialek dan bahasa dalam budaya Melayu,“ demikian menurut Januri Aiyub.

Selepas memahami semua bab dalam buku ini, diharapkan bahasa itu dapat dicanai oleh pengguna bahasa khususnya pembaca buku ini di samping dapat mempertajam bahasa dari semasa ke semasa.

Yang turut dibincangkan adalah tentang pembentukan kata “akronim” dan “huruf ringkas” yang termuat dalam Bab 1. Dari segi konsep, akronim merupakan kependekan atau penyingkatan bahagian daripada serangkaian perkataan sama ada huruf suku kata atau ataupun bahagian perkataan yang digabungkan atau dicantumkan untuk membentuk perkataan yang dapat dilafazkan secara utuh.

Bagi membuktikan perkataan tersebut utuh, misalnya serangkai perkataan: Ahli Dewan Undangan Negeri akhirnya menjadi perkataan yang utuh, iaitu ADUN, Universiti Pendidikan Sultan Idris disebut sebagai UPSI dan Pertubuhan Kebajikan Islam Malaysia disebut sebagai PERKIM.

Begitu juga dengan huruf ringkas yang merupakan kependekan perkataan yang diambil dari awal perkataan yang disebut dengan huruf dan bukannya perkataan yang utuh. Misalnya serangkaian perkataan Dewan Bandar Raya Kuala Lumpur disebut sebagai DBKL, Dewan Bahasa dan Pustaka disebut sebagai DBP serta Kuala Lumpur disebut KL, manakala SPRM, SPM, UKM, BSN, YB dan PM juga disebut dengan huruf.

Akronim juga boleh mengambil serangkaian perkataan daripada bahasa Inggeris dan diringkaskan seperti UMNO (United Malays National Organisation). Begitu juga huruf ringkas seperti KLIA (Kuala Lumpur International Airport) disebut dengan huruf dan bukan dibunyikan perkataannya seperti NKRA (National Key Result Areas), dan KPI (Key Performance Indicator).

Buku Mencanai Bahasa ini sangat padat dengan maklumat tentang penggunaan bahasa Melayu dengan baik dan betul. Walau bagaimanapun, agak menyedihkan kerana penggunaan bahasa Inggeris masih digunakan dalam program rasmi dan di hadapan khalayak ramai semasa ditemu bual oleh wartawan. Segelintir rakyat Malaysia juga masih tidak tahu menggunakan bahasa Melayu walaupun negara sudah mencapai 66 tahun kemerdekaan.

Golongan muda sepatutnya berasa bangga menggunakan bahasa Melayu sebagai milik bahasa bersama. Bahasa ini bukan milik orang Melayu semata-mata, sebaliknya perlu dihayati dan difahami  oleh warga Malaysia bahawa bahasa ini merupakan bahasa kebangsaan dan bahasa rasmi negara ini.


Anugerah DUTA Pemangkin Pembudayaan Inovasi Pendidikan Digital

Kuala Lumpur – Anugerah DUTA 2021 (Digital Utilisation and Technology Awards) Peringkat Kebangsaan telah diadakan di Auditorium Bahagian Sumber dan Teknologi Pendidikan (BSTP), Kuala Lumpur, petang ini. Majlis yang diadakan secara tahunan ini dirasmikan oleh Menteri Kanan Pendidikan, Yang Berhormat Datuk Dr. Radzi Jidin.

Dalam ucapan perasmiannya, Datuk Dr. Radzi Jidin berkata, Kementerian Pendidikan Malaysia (KPM) sentiasa berusaha dalam melaksanakan penambahbaikan terhadap ekosistem pendidikan negara, khususnya pendidikan digital agar seiring dengan perkembangan pendidikan global.

Pelbagai skop pendigitalan telah ditambah baik dalam konteks pendidikan. Sebagai contoh, pendigitalan dalam konteks pemarkahan kertas peperiksaan Sijil Pelajaran Malayais (SPM) 2020 telah dilaksanakan secara dalam talian dan diteruskan pada tahun berikutnya.

“Kita tahu dunia bergerak ke arah pendigitalan yang lebih cepat, lebih laju, maka dunia juga bersaing atas platform teknologi,” ujar Datuk Dr. Radzi Jidin.

Beliau juga menyatakan bahawa pendigitalan juga memberikan banyak ruang dalam penambahbaikan pedagogi pendidikan dan juga konteks penggunaan sumber yang boleh digunakan di pelbagai peringkat di KPM. Ketidakcekapan dalam proses sedia ada akan dapat ditingkatkan melalui penggunaan teknologi yang lebih kukuh. Tambah beliau:

Pendigitalan bukan  lagi  pilihan. Pendigitalan ini merupakan satu keperluan, di mana kita perlu melihat apakah pendekatan yang paling baik bagi memastikan pengajaran dan pembelajaran dapat ditingkatkan, bukan sahaja inovasi dalam pedagogi pendidikan dapat ditambah baik, pada masa yang sama penggunaan sumber di sekolah dan institusi KPM juga dapat ditambah baik.

Dalam melahirkan murid fasih digital, Datuk Dr. Radzi Jidin mengharapkan inovasi dalam pedagogi terus dipertingkatkan dan diperluas bagi mempelbagaikan pendekatan pengajaran dan pembelajaran dengan mengoptimumkan penggunaan teknologi digital dan berpusatkan murid serta bersesuaian dengan keadaan semasa.

Memberikan respons kepada keluhan guru tentang sistem pentaksiran yang dianggap sebagai tambahan beban tugas, Datuk Dr. Radzi Jidin berkata bahawa KPM akan mewujudkan satu platform khusus bagi memastikan pentaksiran dan pelaporan dapat dilaksanakan sekali sahaja dan boleh diakses oleh pelbagai pihak. Perbincangan dengan pentadbiran sekolah juga telah dilaksanakan bagi mengambil kira sistem penjadualan yang lebih menyeluruh dan akan ditingkatkan melalui satu aplikasi yang akan dibangunkan. Kecekapan penggunaan utiliti juga akan lebih mudah diurus melalui satu sistem, iaitu bil utiliti di sekolah akan dipantau dari satu platform bagi memastikan kecekapan penggunaan sumber dapat ditingkatkan.

Dalam majlis tersebut, beliau menyampaikan ucapan tahniah dan syabas kepada semua penerima anugerah. Beliau turut menegaskan bahawa anugerah yang diperoleh tidak bermakna sekiranya inovasi tersebut tidak dikongsikan bersama, bukan sahaja dalam konteks pelaksaanan proses kerja, tapi juga dari konteks pendidikan.

Sementara itu dalam ucapan alu-aluan, Timbalan Pengarah Bahagian Sumber dan Teknologi Pendidikan (BSTP), Encik Shaiful Hasnan Abd Hamid berkata bahawa anugerah DUTA bertujuan untuk memberikan pengiktirafan tertinggi kepada kesungguhan dan komitmen murid, guru, sekolah, Pejabat Pendidikan Daerah (PPD) dan Jabatan Pendidikan Negeri (JPN) dalam menjayakan inisiatif pendidikan digital yang bertujuan melahirkan generasi fasih digital yang berinovasi dalam bidang berkemahiran tinggi dan berdaya saing. Anugerah DUTA juga memperkukuh konsep Sekolahku SEJAHTERA yang bermatlamat melahirkan generasi muda pewaris negara yang hebat dan mampu bersaing di peringkat dunia.

Sebanyak 41 hadiah untuk anugerah telah disampaikan dalam majlis ini merangkumi kluster Anugerah Pusat Sumber Sekolah, Anugerah Pendidikan Digital, Ikon Guru dan Ikon Murid. Para pemenang menerima hadiah wang tunai, trofi dan sijil peringkat kebangsaan. Dalam suatu majlis berasingan pada sebelah pagi, sebanyak 61 hadiah telah disampaikan merangkumi Anugerah Nilam Kebangsaan, Pertandingan Bicara Buku Kebangsaan, Pengkarya Muda dan TV PSS.

Turut hadir memeriahkan majlis ini ialah YBhg. Dato’ Haji Pkharuddin Haji Ghazali, Timbalan Ketua Pengarah Pendidikan Malaysia Sektor Dasar dan Kurikulum (SDK) mewakili Ketua Pengarah Pendidikan Malaysia dan Mantan Pengarah BSTP, Puan Maznah Abu Bakar.


Syarikat T.H. Mineral Sumbang 3600 Liter Air kepada Mangsa Bencana

Untuk mendapatkan maklumat terkini, ikuti kami melalui Telegram

Kaki Bukit – T.H. Mineral Water Industries (M) Sdn. Bhd. menyumbang sebanyak 3600 liter air mineral kepada mangsa bencana kejadian kepala air dan banjir lumpur di Baling, Kedah melalui Yayasan Tuanku Syed Putra (YTSP) Perlis, hari ini.

Sementara itu, sebanyak 2400 botol air mineral berjenama “Star Cool” diserahkan kepada pihak YTSP Perlis dan terus dihantar segera ke Sungai Lata Celak, Kampung Iboi melalui Misi Bantuan Baling oleh Majlis Agama Islam dan Adat Istiadat Melayu Perlis (MAIPs) dan sukarelawan Majlis Belia Negeri Perlis semalam.

Pengarah Eksekutifnya, Loh Kien Hin mempersembahkan sumbangan tersebut kepada Raja Muda Perlis, DYTM Tuanku Syed Faizuddin Putra Jamalullail bersempena keberangkatan baginda menyempurnakan majlis perasmian program Production Line 250 ml TH Mineral Water, di kilang mereka yang beroperasi di Jalan Tasoh, Kaki Bukit.

Menurut Loh, warga T.H. Mineral menjunjung setinggi-tinggi kasih atas perkenan DYTM Tuanku Raja Muda Perlis bersama-sama anakandanya, DYTM Sharifah Farah Adriana Jamalullail yang berkenan berangkat bagi menyempurnakan perasmian tersebut.

Sebagai tanda syukur atas perkenan dan kesudian baginda yang terkenal sebagai pewaris takhta yang amat prihatin dan berjiwa rakyat, pihak syarikat berbesar hati untuk membantu mereka yang terkesan dengan banjir di negeri jiran itu.

Pihak syarikat juga berharap agar sumbangan Tanggungjawab Sosial Korporat ini terus membantu meringankan beban masyarakat, khususnya golongan yang terkesan.

Turut hadir dalam majlis penyerahan sumbangan tersebut ialah Anggota Dewan Undangan Negeri Kawasan Titi Tinggi yang juga Ahli Majlis Mesyuarat Kerajaan Negeri, Teh Chai Aan dan Ketua Pegawai Eksekutif MAIPs, Mohd. Nazim Mohd. Noor.


HASiL Sumbang Empat Ekor Lembu dan Bakul Makanan kepada Asnaf, Sempena Aidiladha

Keningau – Bersempena Hari Raya Aidiladha, Lembaga Hasil Dalam Negeri Malaysia (HASiL) Cawangan Keningau mengadakan Program Ibadah Korban dan Program Tanggungjawab Sosial (SR) di perkarangan Surau An-Nur Kampung Bandukan Baru Keningau pada pukul 7.00 pagi, semalam.

Dalam program kerjasama antara Pejabat Pengarah Negeri Sabah (PPNS) dengan Pejabat Pengarah Negeri Wilayah Persekutuan Kuala Lumpur (PPNWPKL), sebanyak empat ekor lembu telah dikorbankan, selain penyerahan bakul makanan dan wang tunai kepada golongan asnaf dan warga penduduk Kampung Bandukan Baru.

Dengan pelibatan sebanyak 60 orang warga kerja HASiL yang diketuai oleh Tuan Haji Mohamad Zain Mohamad Said, Pengarah PPNWPKL dan Encik Mazlan Mandin, Pengarah HASiL Cawangan Keningau, aktiviti korban ini turut dibantu oleh Jawatankuasa Surau An-Nur Kampung Bandukan Baru Keningau

Menurut Tuan Haji Mohamad Zain Mohamad Said, objektif utama program yang dianjurkan bukan sahaja dapat mengeratkan hubungan antara HASiL dengan pihak penduduk di sekitar daerah Keningau, malah menjadi amalan HASiL ke arah melahirkan warga kerja dan organisasi yang prihatin kepada masyarakat.

HASiL berharap agar sumbangan tersebut dapat membantu pihak surau An-Nur Kampung Bandukan Baru dalam menambah baik keperluan sedia ada, selain membantu mengimarahkan surau berkenaan.

Turut menjayakan program ini ialah Encik Bacho Abdul Karim, Pengarah HASiL Cawangan Kuala Lumpur Bandar, Encik Alexander Iskandar Tanggang Mahmud, Timbalan Pengarah HASiL Cawangan Keningau dan Encik Herman Haji Salim, Pengerusi Surau An-Nur Kampung Bandukan Baru Keningau.

“Semoga dengan pelaksanaan program seperti ini dapat memberikan peluang kepada HASiLian untuk berbakti kepada masyarakat setempat, di samping menzahirkan HASiL sebagai sebuah badan perkongsian (sharing organisation) yang juga menitikberatkan kebajikan dan kesejahteraan rakyat. Semoga sumbangan dan usaha murni ini mendapat keberkatan dan keredhaan daripada Allah SWT,” menurut HASiL dalam kenyataan media semalam.


Tawaran Menyertai Rejimen Askar Wataniah Terbuka Hingga 31 Julai

Arau – Raja Muda Perlis, Brigedier Jeneral Tuanku Syed Faizuddin Putra Jamalullail menyeru orang ramai, khususnya golongan lelaki agar menyertai Rejimen Askar Wataniah dengan membuat permohonan awal Perajurit Muda Tentera Darat Siri 196 Lelaki Tahun 2022 secara dalam talian.

Menurut Timbalan Komander Rejimen 504 Askar Wataniah, Leftenan Kolonel Mohamad Zaidi Ishak, para pemohon harus memahami syarat kelayakan yang telah ditetapkan terlebih dahulu sebelum membuat permohonan bagi memastikan syarat kelayakan dipatuhi. Maka demikian, panduan dan syarat kelayakan permohonan disediakan bagi memastikan pemohon menyediakan dokumen yang lengkap sebelum dimuat naik dalam sistem pendaftaran.

Selain itu, pihak pengambilan juga berhak membatalkan permohonan sekiranya terdapat keraguan, penipuan ataupun pemalsuan maklumat.

Demikianlah dimaklumkan Leftenan Kolonel Mohamad Zaidi Ishak selepas menghadiri sesi taklimat persiapan penganjuran Sidang Komander Askar Wataniah (SKAW) Siri 33/22 yang bakal mengumpulkan semua komander dari seluruh negara.

Perbincangan hala tuju Askar Wataniah akan diadakan pada bulan Oktober kepada Raja Muda Perlis, Brigedier Jeneral Tuanku Syed Faizuddin Putra Jamalullail merangkap Tuanku Komander rejimen selepas mendapat perkenan di Galeri DiRaja Arau baru-baru ini.

Dalam perkara berasingan pada hari ini, Tuanku Raja Muda yang juga merupakan Tuanku Yang DiPertua Majlis Agama Islam dan Adat Istiadat Melayu Perlis (MAIPs) merakamkan ucapan takziah kepada hampir 102 mangsa bencana ribut yang melanda Perlis semalam dan mengucapkan terima kasih kepada semua pihak yang terlibat dan bertungkus-lumus, termasuklah agensi, Pertubuhan Bukan Kerajaan (NGO) atau orang perseorangan, selain memberikan sumbangan.


Pendidikan TMK Wajar Diterokai

Untuk mendapatkan maklumat terkini, ikuti kami melalui Telegram

Arau – “Keperluan Teknologi Maklumat dan Komunikasi (TMK) seperti gamifikasi dalam pendidikan dan pengekodan merupakan bahasa ketiga dan ilmu pada masa ini yang wajar diterokai.”

Titah Raja Muda Perlis, DYTM Tuanku Syed Faizuddin Putra Jamalullail dalam hebahan media Majlis Agama Islam dan Adat Istiadat Melayu Perlis (MAIPs), hari ini.

Tambah baginda, kemahiran kalis masa hadapan seperti Internet benda (IoT), TMK, keusahawanan dan pengurusan acara telah diperkenalkan di negeri Perlis oleh Jabatan Pendidikan Negeri. Tujuannya adalah untuk memberikan ruang dan peluang kepada pelajar dalam meningkatkan ilmu dan kemahiran, tanpa mengetepikan penekanan terhadap pengukuhan nilai.

“Redesign content and approach dalam pendekatan pedagogi, space and marketing sekolah juga telah dilakukan bagi membantu pelajar mendapat sokongan komuniti dalam menyediakan diri masing-masing ke tahap yang cemerlang, di samping mempromosikan kerja kepada masyarakat umum,” titah baginda selepas berkenan berangkat menyampaikan sumbangan agihan zakat.

Sumbangan agihan telah diberi kepada penduduk di Padang Besar dalam golongan asnaf, antaranya ialah Md. Kasa Zain, 68 tahun. Beliau tinggal bersama-sama ahli keluarganya seramai tujuh orang dan merupakan penerima Bantuan Sara Hidup Berkala MAIPs dan Bantuan Bekalan Elektrik MAIPs.

Hadir sama mengiringi baginda dalam pengagihan zakat ialah Ketua Pegawai Eksekutif MAIPs, Haji Mohd. Nazim Mohd. Noor.

Sementara itu, DYTM Raja Muda Perlis menegaskan bahawa masyarakat, khususnya jiran tetangga dalam menyampaikan maklumat kepada pemimpin untuk disampaikan kepada agensi yang terbabit bagi membantu serta membela nasib golongan terkesan yang melanda negeri beberapa hari lalu amatlah penting.

Selain itu, pihak mangsa juga perlu segera membuat laporan polis selain menyediakan dokumen seperti salinan kad pengenalan, gambar kejadian, serta salinan penyata akaun bank untuk memudahkan proses dan tindakan lanjut bagi penyaluran bantuan atau sumbangan.


Lima Atlet Golf UUM Wakil Malaysia ke Itali

Sebanyak lima atlet golf dari Akademi Golf Nasional (AGN) Universiti Utara Malaysia (UUM) mewakili negara ke Kejohanan Golf Universiti Dunia (WUC) 2022 FISU yang akan berlangsung pada 20 Julai hingga 23 Julai 2022 di Royal Park I Roveri, Torino, Itali.

Altet terpilih tersebut ialah Muhammad Farez Mohd Azihan, Charlayne Chong Shin Ling, Nur Maisara Saad dan Valerie Vanessa Langkab, yang merupakan pelajar Sarjana Muda Pengurusan Perniagaan (Pengurusan Golf), dan seorang pelajar Sarjana Muda Komunikasi, iaitu Muhammad Ikhmal Basry.

Menurut Naib Canselor UUM, Profesor Dr. Haim Hilman Abdullah, kejohanan sukan golf universiti peringkat dunia yang diadakan dua tahun sekali merupakan medan terbaik bagi mereka untuk mengembangkan bakat dalam sukan berkenaan.

Bermainlah seperti juara, buat yang terbaik dan bawa pulang pingat demi mengharumkan nama Malaysia dan UUM.

“Sebagai wakil negara, kita perlu sematkan dalam hati bahawa kita bermain untuk menang. Tunjukkan juga yang anak muda UUM memiliki profesionalisme yang tinggi, fokus dan bijak hadapi tekanan kerana itulah pentas untuk melakar kejayaan,” kata beliau dalam Sesi Perjumpaan Naib Canselor Bersama Atlet Golf UUM, serta Penyerahan Bendera di Bilik Mesyuarat Naib Canselor bagi memberi suntikan semangat kepada atlet berkenaan.

Sementara itu, Muhammad Ikhmal siap siaga menggandakan usaha daripada aspek fizikal dan mental kerana bertanding pada peringkat antarabangsa yang pastinya memberi saingan yang sengit.

“Perasaan saya amat teruja untuk bertanding dengan pemain hebat di seluruh dunia dan lebih bersemangat untuk mewakili Malaysia dan UUM memandangkan persediaan rapi sejak awal tahun telah dibuat dengan mengikut jadual latihan yang disediakan jurulatih berdedikasi, Wan Rosni Wan Chik.”

“Sasaran saya semestinya pingat emas buat Malaysia. Saya berharap seluruh warga kampus mendoakan kejayaan ini,” katanya yang pernah menjuarai kejohanan dalam pertandingan Malaysia Amateur Closed 2018, Era Sport Hainan Junior Golf Tour 2019, serta merangkul pingat perak di ASEAN University Games Myanmar 2018 dan Sukma XIX Perak 2018.

Kejohanan yang dihoskan oleh Turin University Sports Center itu menyaksikan empat acara dipertandingkan, iaitu acara individu lelaki dan wanita, serta berpasukan lelaki dan wanita.

Sementara itu, Pengarah AGNUUM selaku pengurus pasukan, Profesor Madya Dr. Azman Yasin berkata, Malaysia menyasarkan kutipan pingat pada kejohanan kali ini memandangkan pingat terakhir yang dikutip adalah pada kejohanan tahun 2014.

Katanya, pemilihan ke kejohanan terbesar peringkat universiti dunia ini dibuat berdasarkan pencapaian terbaik pemain pada kejohanan golf peringkat kebangsaan dan kejohanan Golf Matchplay IPT yang berlangsung pada tahun 2021 dan terpilih secara merit untuk mewakili Malaysia.


Khasiat Buah Kurma dari Perspektif Sains Kesihatan

Untuk mendapatkan maklumat terkini, ikuti kami melalui Telegram

Kurma atau tamar ialah sejenis buah daripada tumbuhan palma atau nama saintifiknya  Phoenix dactylifera. Pokok kurma dalam  bahasa  Arab  disebut  sebagai nakhl, manakala  buahnya  yang matang dipanggil tamar. Pokok kurma hidup subur di persekitaran yang kering dan berpasir, terutamanya di Mesir, Arab Saudi dan negara Timur Tengah. Pokok kurma mengambil masa empat hingga tujuh tahun selepas ditanam untuk berbuah.  Buahnya boleh dimakan sama ada yang masak atau yang mentah. Terdapat lima peringkat kematangan buah kurma, iaitu hababauk, kimri, khalal, rutob (kurma basah) dan tamar (kurma kering). Terdapat lebih daripada 200 jenis kurma yang terdapat di seluruh dunia. Antara jenis kurma yang popular di Malaysia ialah kurma ajwa, medjoul, safawi, mabroom, deglet nour dan mariami. Pengambilan buah kurma dalam kalangan masyarakat di seluruh dunia termasuk di Malaysia sudah tidak asing lagi, terutamanya sebagai hidangan berbuka puasa dalam bulan Ramadhan sebagai memenuhi tuntutan sunnah. Dalam kalangan penduduk di negara Arab, kurma merupakan makanan utama mereka. Selain dari rasanya yang manis dan tahan lama serta tidak perlu dimasak, kurma juga mempunyai banyak khasiat dan disukai oleh Rasulullah s.a.w.

Khasiat Kurma Menurut Al-Quran dan Hadis

Kurma mempunyai nilai yang sangat penting dalam agama Islam. Terdapat 20 ayat al-Quran daripada 17 surah yang menyebut tentang pohon kurma dan buah kurma, antaranya ialah nasihat kepada Mariam semasa dalam kesakitan di saat hendak bersalin ketika mengandungkan Nabi Isa, melalui firman Allah s.w.t. yang bermaksud: “Dan goncanglah pangkal pohon kurma ke arahmu pasti pohon itu akan menggugurkan buah kurma yang masak kepadamu. Maka makan dan minumlah serta bertenanglah hati dari segala yang merunsingkan” (Al-Quran, 19: 25-26).

Kurma ialah antara jenis buah atau makanan kegemaran Rasulullah s.a.w. Aisyah r.a., isteri Rasulullah s.a.w., berkata: “Ada ketikanya dapur rumah kami tidak berasap selama sebulan. Yang ada hanyalah buah tamar dan air.” (Riwayat Bukhari dan Muslim). Dalam hadis lain, Rasulullah s.a.w. bersabda: “Rumah yang tidak ada kurma di dalamnya, penghuninya kelaparan”. (Hadis Riwayat Muslim (no: 2046).

Terdapat banyak hadis Rasulullah s.a.w. berkaitan dengan kebaikan buah kurma, antaranya ialah  yang diriwayatkan oleh Imam Bukhari yang bermaksud : “Diceritakan oleh Jumaah bin Abdullah yang disampaikan oleh Marwan yang mendapat berita daripada Ibnu Hashim bahawa Amir bin Saad mendengar bapanya (Said bin Abi Waqash) meriwayatkan Rasulullah SAW bersabda: “Barang siapa setiap pagi  memakan tujuh biji kurma Ajwa, maka pada hari itu ia akan terhindar dari racun dan sihir”. (Hadis Riwayat Bukhari, no. 5025).

Anas ibn Malik berkata, “Bahawasanya Rasulullah  s.a.w  berbuka  puasa  dengan  beberapa  biji  rutob sebelum   solat,   jika   tiada rutob,   maka   Rasulullah   akan mengambil tamar, jika tiada baginda akan meminum air (Hadis Riwayat Imam Ahmad dan Tirmizi). Hadis  ini  menerangkan  hikmah memakan  kurma  dahulu  ketika  berbuka  puasa kerana kurma berupaya memberi tenaga segera.

Khasiat Kurma dari Perspektif Sains Kesihatan

Kurma mengandungi banyak vitamin dan mineral penting, dan kandungan mineral dalam kurma kering boleh berbeza dari 0.1 hingga 916 mg/100 gram. Kurma mengandungi paras selenium, kuprum, kalium dan magnesium yang tinggi, kepekatan mangan, besi, fosforus dan kalsium yang sederhana serta boron dalam kuantiti yang kecil. Varieti kurma juga didapati sebagai sumber selenium yang sangat baik. Kandungan kalium yang tinggi dan rendah natrium dalam kurma sesuai untuk mereka yang menghidap hipertensi. Boron berguna dalam rawatan kanser otak. Boron dan vitamin juga digunakan dalam rawatan reumatik. Kurma boleh digunakan sebagai suplemen untuk kekurangan zat besi tanpa sebarang kesan sampingan seperti loya, sakit kepala dan anoreksia yang mungkin berlaku dengan suplemen tablet besi.

Kurma juga kaya dengan pelbagai vitamin.  Berbanding buah-buahan kering yang lain, kurma boleh dianggap sebagai sumber vitamin yang baik. Kurma segar mengandungi kepekatan vitamin yang lebih tinggi berbanding kurma kering kerana vitamin akan hilang semasa proses pengeringan. Kurma kering boleh dianggap sebagai sumber sederhana vitamin ribofavin, piridoksin, niasin dan asid folik. Thiamin, asid askorbik (vitamin C), dan vitamin A terdapat dalam kepekatan yang agak rendah dalam kurma kering.

Kurma ialah sejenis buah yang tinggi nutrien berbanding dengan buah-buahan lain yang biasa diambil oleh manusia. Kurma merupakan makanan tunggal yang bukan sahaja berfungsi sebagai buah, tetapi juga sebagai makanan ruji (seperti nasi dan gandum) yang boleh membekalkan keperluan tenaga harian. Selain itu, kurma juga tinggi antioksida yang bertindak sebagai teraputik dalam mengawal pelbagai jenis penyakit seperti penyakit akibat jangkitan kuman, kanser dan diabetes.

Selain tinggi vitamin dan mineral, buah kurma ialah sumber yang kaya dengan fiber atau serat, iaitu 6.4% hingga 11.5% bergantung kepada jenis dan tahap kemasakan. Pengambilan 100 gram kurma setiap hari dapat memenuhi 32% daripada saranan pengambilan serat harian. Serat mempunyai banyak manfaat teraputik termasuklah menurunkan aras kolesterol darah dan risiko banyak penyakit kronik seperti diabetes, hipertensi, kanser kolon, dan penyakit jantung.

Karbohidrat terutamanya gula dalam bentuk semula jadi (sukrosa, glukosa dan fruktosa) merupakan komponen utama buah kurma yang meliputi sehingga 78%. Kandungan glukosa, fruktosa dan sukrosa dalam julat masing-masing ialah 29.04 hingga 34.53 g/100 g, 20.72 hingga 23.65 g/100 g, dan 1.86 hingga 2.34 g/100 g. Gula semula jadi di dalam kurma mudah dihadamkan dan melalui proses metabolisme untuk ditukarkan kepada tenaga untuk kegunaan tubuh manusia. Keadaan ini amat sesuai dengan sunnah Rasullullah s.a.w. yang menggalakkan umat Islam yang berpuasa, berbuka puasa dengan kurma kerana kurma menyediakan tenaga segera selepas lebih kurang 14 jam berpuasa.

Indeks glisemik (GI) ialah sistem pengelasan makanan berdasarkan kepada berapa cepat makanan yang mengandungi karbohidrat meningkatkan paras gula (glukosa) dalam darah seseorang selepas makanan tersebut dimakan. Suatu makanan dikelaskan mengikut indeks glisemik sama ada glisemik rendah (nilainya kurang daripada 55), sederhana (55 – 69) atau tinggi (70 atau lebih). Kajian mendapati buah kurma termasuk dalam makanan yang mempunyai indeks glisemik (GI) yang rendah, iaitu antara 35.5 hingga 47.2. Nilai GI buah kurma pula adalah setanding atau lebih rendah berbanding dengan buah epal (GI=36), pisang (GI=53), limau oren (GI=43), dan buah kiwi (GI=53).

Satu kajian yang diketuai oleh Dr. Juma M Alkaabi dari Fakulti Perubatan dan Sains Kesihatan, Universiti Emiriah Arab Bersatu pada tahun 2011 telah membandingkan nilai GI antara kumpulan pesakit diabetis jenis 2 dan kumpulan kawalan selepas diberi makan lima varieti buah kurma dalam kuantiti 50 g karbohidrat sehari pada hari yang berlainan. Kajian mendapati tiada perbezaan signifikan nilai GI di antara kedua-dua kumpulan untuk kelima-lima jenis buah kurma tersebut. Kajian juga mendapati pengambilan kelima-lima jenis kurma oleh pesakit diabetes tidak menyebabkan peningkatan glukosa darah post-prandial.

Buah kurma dapat mengawal aras glukosa darah dan memberi manfaat kepada pesakit diabetes kerana ia mempunyai nilai GI yang rendah di samping tinggi serat dan antioksida. Kesan GI yang rendah adalah dikaitkan dengan kandungan fruktosa yang tinggi di dalam buah kurma. Kajian mendapati nisbah glukosa – fruktosa adalah 1.2 di dalam rutab dan 1.1 di dalam kurma.

Kurma mengandungi mineral tinggi seperti selenium, copper, potassium dan magnesium, sederhana kandungan manganese, zat besi, phosphorus dan kalsium serta mengandungi kuantiti boron yang sedikit. Kandungan magnesium dan potassium yang tinggi serta sodium yang rendah di dalam kurma sesuai dalam mengawal tekanan darah. Peranan magnesium dikatakan dapat meningkatkan keberkesanan ubat yang digunakan untuk mengawal tekanan darah. Tekanan darah yang tinggi merupakan faktor risiko utama terhadap penyakit jantung.

Kesemua jenis kurma didapati kaya dengan antioksida, terutamanya poliphenol dan jumlah flavonoid. Satu kajian di negara China melaporkan bahawa kurma ialah buah yang kedua tertinggi dari segi kandungan antioksida daripada 28 buah-buahan yang biasa diambil di China. Berbanding dengan jenis buah kering yang serupa, contohnya buah plum kering dan buah tin, kurma mempunyai kandungan antioksida yang tertinggi, terutamanya polyphenol. Flavonoid pula termasuk dalam kumpulan polyphenol, sejenis antioksidan yang berperanan penting dalam mencegah dan mengawal penyakit kanser. Selain itu kurma dilaporkan mengandungi beta D-glucan yang juga berperanan sebagai antitumor yang boleh mencegah pembentukan sel kanser.

Tempoh masa yang panjang semasa proses bersalin merupakan penyebab kepada 8% kematian wanita semasa bersalin di negara sedang membangun. Buah kurma dikatakan dapat membantu memudahkan proses kelahiran ketika hampir bersalin. Satu kajian yang diketuai oleh Dr. Al-Kuran  dari Universiti Sains dan Teknologi Jordan, telah mengkaji kesan pengambilan kurma terhadap prestasi semasa bersalin. Seramai 69 orang ibu mengandung diberi makan 6 biji kurma setiap hari selama 4 minggu sehingga tarikh jangkaan bersalin, dan 45 orang ibu mengandung tidak diberi makan buah kurma. Didapati purata bukaan pintu rahim lebih besar dalam kalangan ibu yang mengambil buah kurma (3.52 cm berbanding 2.02 cm) semasa dimasukkan ke dalam wad,  serta keupayaan bersalin secara normal adalah 20% lebih tinggi dan tempoh bersalin adalah lebih pendek dan signifikan berbanding dengan mereka yang tidak mengambil buah kurma. Penemuan tersebut diterbitkan dalam Journal of Obstetrics and Gynaecology, Jilid 31, tahun 2011.

Dalam penemuan lain yang diketuai oleh Dr. Masoumeh Kordi dari Fakulti Perubatan Universiti Mashhad, Iran, kajian telah dilakukan ke atas 91 orang ibu mengandung yang diberi makan 70 hingga 76 gram buah kurma setiap hari bermula minggu ke-37 hingga waktu bersalin (kumpulan intervensi), dan 91 orang ibu mengandung yang lain tidak diberi makan buah kurma (kumpulan kawalan).  Kajian tersebut mendapati jangka masa fasa aktif, fasa kedua dan fasa ketiga untuk kes kelahiran secara biasa bagi kumpulan intervensi adalah lebih pendek (signifikan) berbanding dengan kumpulan kawalan. Kajian tersebut menyimpulkan bahawa pengambilan buah kurma pada beberapa minggu terakhir tempoh mengandung adalah berkesan dalam membantu pembukaan pintu rahim (cervical dilation), memendekkan masa proses bersalin dan mengurangkan keperluan oksitosin yang digunakan untuk mempercepatkan proses bersalin atau kelahiran secara “induce”. Penemuan ini diterbitkan dalam Iranian Journal of Nursing Midwifery Research, tahun 2017.

Amalan pengambilan buah kurma di Malaysia

Pengambilan buah kurma amat popular dalam kalangan masyarakat Malaysia pada bulan Ramadhan, tetapi tidak berterusan atau sangat rendah di luar bulan Ramadhan. Dalam satu kajian ke atas pelajar Institut Pengajian Tinggi (IPT) di Kelantan, didapati kekerapan pengambilan buah kurma dalam kalangan pelajar IPT dalam bulan Ramadhan adalah tinggi, iaitu lebih 80% mengambil pada kekerapan 1 hingga 3 kali sehari. Keadaan ini adalah selaras dengan tuntutan sunnah berbuka puasa dengan buah kurma.  Walau bagaimanapun pengambilan buah kurma setiap hari di luar bulan Ramadhan adalah sangat rendah, iaitu 6.8% hingga 15.6%.

Kajian lain dalam kalangan orang dewasa dalam sebuah komuniti di Selangor melaporkan amalan pengambilan buah kurma adalah rendah, iaitu cuma 17% responden mengambil pada setiap hari di luar bulan Ramadhan dan 35% mengambil buah kurma pada bulan Ramadhan.

Buah kurma kaya dengan tenaga, nutrien dan antioksida serta mempunyai banyak kebaikan ke atas kesihatan. Kebaikan buah kurma juga disebut dalam al-Quran dan hadis. Oleh itu, pengambilan buah kurma tidak seharusnya menjadi amalan pada bulan Ramadhan sahaja, tetapi perlu diambil sepanjang tahun kerana buah kurma termasuk dalam kategori buah-buahan. Kementerian Kesihatan Malaysia (KKM) menyarankan supaya setiap orang dewasa mengambil sekurang-kurangnya dua sajian buah-buahan setiap hari bagi mencegah penyakit kronik. Laporan daripada Tinjauan Kebangsaan Kesihatan dan Morbiditi (NHMS) tahun 2019 mendapati 94.9% orang dewasa di Malaysia tidak mengambil buah-buahan yang cukup setiap hari.  Pihak kerajaan, NGO, ibu bapa dan individu perlu mengambil langkah yang sesuai untuk menggalakkan pengambilan buah kurma dan buah-buahan yang lain dalam kalangan komuniti dan keluarga di negara ini secara berterusan.

Penulis, Pensyarah di Pusat Pengajian Sains Kesihatan, Universiti Sains Malaysia.